text: 1Chaymanta suk atun kanowapi yaykushpa Jesuska chimbarkan chay kochata. Chimbashpa kawsanan Nasaret llaktapi chayarkan. 2Chaypina runakuna suk mana kuyuy atipak runata kamillapi payman pusharkansapa. Chay unkuduta pushamuk runakuna tukuy shunku kreyirkansapa Jesus alliyachinanta. Jesus kreyikushkankunata yachashpa chay unkuduta willarkan: —Wambrayni, ama manchakuychu. Tukuy uchaykikunamanta perdonayki. 3Chashna chay unkuduta willaptin Moisespa killkashkankunata yachachikuk runakuna piñakushpankuna yuyayninkunapi rimarkansapa: “Kay runaka Tata Diostami sukaman piñachiykan. Payka iden Tata Diosshina tukushpa kay unkuduta willashka tukuy uchankunamanta perdonananta.” 4Jesus chay runakunapa yuyayninkunata yachashpa willarkansapa: —¿Imapatí washanchawaykankichi? 5Kay unkuduta ishkay layata atipayman willayta. Munashpayni willayman: “Uchaykikunamanta perdonayki.” Munashpayni willayman: “Atarimushpa rillay.” 6Kunanlla kay unkuduta alliyachisha. Alliyachiptini yachankichi ñuka sielumanta shamudu runa kanaynita. Yachankichi tukuy runakunapa uchankunata perdonayta atipanaynita. Chashna willashpa Jesuska chay mana kuyuy atipak runata willarkan: —¡Atarimuy! Kamillaykita apishpa wasikiman rillay. 7Chashna Jesus willaptinna chay unkudu runaka alliyaduna atarimushpa wasinman kutirkan. 8Chayta kawashpankuna chay runakuna sukaman manchakurkansapa. Chaymanta Jesus runakunata alliyachishkanrayku Tata Diosta alabarkansapa. 9Chaymanta Jesus pasaykashpa ñuka Mateota kawawarkan. Maypicha romano awtoridarkunapa kullkita chaskikunaynipi tiyaridu karkani. Chaypina Jesuska kawawashpa willawarkan: —Shamuy ñukawan. Chashna willawaptin atarishpa Jesusta katirkani. 10Chaymanta disipulunkunawan Jesusta pusharkani wasinipi mikuk. Chaypina kullki chaskikukmasinikunawan mana alli rurak runakuna shamurkansapa tiyarik Jesuswan disipulunkunawan tantalla mikunaynikunapa. 11Chaypina fariseo runakuna chayta kawashpankuna ñukaykunata willawarkansapa: —¿Imapatí maestruykichi Jesus kullki chaskikukkunawan uchasapa runakunawan tantalla mikuykan? 12Chaypina Jesus yuyaykanankunata uyarishpa suk ejempluwan yachachirkansapa: —Unkudu runa ampik runata sukaman maskan alliyachinanpa. Sanu runa mana nima ampik runata maskanchu sanu kashpa. 13Rillaychi allita yachakumuychi imatami Tata Dios rimananpi yachachiwanchisapa nishpa. Paymi willawanchisapa: “Animalkunata kuyawashpa wañuchinaykichimanta ashwanta munani runamasikichita llakichishpa yanapanaykichipa.” Chayrayku ñuka shamushkani uchasapakunata uchankunamanta salvanaynipa. Manami shamushkanichu mana uchayuk yuyanakuk runakunata salvanaynipa. 14Chaymanta Juan Bawtistapa disipulunkuna ladunchashpankuna Jesusta tapurkansapa: —Ñukaykunawan fariseo runakuna Tata Diosta kuyashpaynikuna churadu diyakuna amañanisapa mana nimata mikuyta. ¿Imapatí disipuluykikuna mana ñukaykunashina amañansapa? 15Chayta tapuptinkuna Jesuska aynirkansapa: —Suk funsiapi invitadu runakuna noviowan tantalla kashpankuna mana llakinsapachu. Funsia washa novio sakiptinkuna chaypira churadu diyakuna mikunata mana mikunkasapachu. 16Chaymanta Jesus ashwanta entiendichinayashpa willarkansapa: —Mana ni pi mawka llachapata tipi mushuk telawan remiendanmanchu. Chay llachapata takshaptin mushuk tela kintikushpa mawka llachapata ashwanta llikichin. 17Chaymanta mana ni pi llullu vinuta churanmanchu vinu churana mawka kapachupi. Chaypi churaptin llullu vinuka timbushpa mawka kapachuta pachyachinman. Kapachu llikikuptin vinuka usunman. Chay llikikudu kapachupish wakllidu kiparin. Chayrayku llullu vinuta mushuk kapachupi churansapa ama vinu ichakunanpa. 18Jesus chay runakunata yachachiykaptin suk runa laduncharkan. Payka tantanakunankuna wasipi kamachikuk runa karkan. Jesuspa ñawpakninpi kunkurikushpa willarkan: —Chaylla shipashnini chayrak wañushka. Aku wasiniman. Llankaptiki shipashnini kashkan kawsamunka. 19Chashna willaptin disipulunkunawan tantalla Jesuska chay kamachikuk runata katirkan. 20Jesus riykaptin suk warmi katishpa laduncharkan. Payka yawar unkuywan chunka ishkay watata kawsarkan. Chay warmi washanmanta Jesuspa llachapan mañanta llankarkan. 21Yuyarkan: “Jesuspa llachapanta llankashpaynilla alliyasha.” 22Chashna llankaptin Jesus washanta chapashpa chay warmita kawarkan. Chaypina llakichishpa willarkan: —Wambrayni, kushikuyna. Tukuy shunku kreyiwashkaykirayku sanuyachiyki. Chayta willaptin alliyarkan. 23Chaymanta chay kamachikuk runapa wasinpi Jesuska chayarkan. Chaypi aypa runakuna sukaman kaparikushpa wakakuykarkansapa. Kena pukuk runakunapish listuna karkansapa chay wañuduta pampak pushanankunapa. 24Paykunata kawashpa Jesuska willarkansapa: —Kaymanta llukshiychi. Kay shipashka puñuykanmi. Manami wañuduchu. Puñuykananta willaptinkuna chay runakuna Jesusta sukaman asichirkansapa. 25Chaypina Jesuska tukuyta washaman llukshichirkansapa. Chaymanta yaykushpa chay shipashta makinmanta apiptin kawsamushpa atarimurkan. 26Chaymanta tukuy llaktakunapi sukaman famakurkansapa Jesus chay shipashta kawsachimushkanta. 27Chaymanta riykaptinna ishkay mana kawakuk runakuna sinchita kaparishpa Jesustaka katirkansapa. Willarkansapa: —¡Davidpa miraknin Jesus, ñukaykunatapish llakichiwaysapa! 28Jesus suk wasipi yaykuptin chay ishkay biskukunapish yaykushpa laduncharkansapa. Jesuska paykunata tapurkansapa: —¿Ariya kreyiwankichichu atipanaynita alliyachiynikichita? Paykunaka aynirkansapa: —Ariya, Señor, kreyiykisapami. 29Chaypina Jesuska ñawinkunata llankashpa willarkansapa: —Tukuy shunku kreyiwashkaykichirayku alliyachiykichi. 30Chashna willaptinna chay ishkay runakunaka allitana kawakurkansapa. Chaypina Jesuska paykunata sinchita willarkansapa: —Ama ni pita willaychichu ñuka alliyachishkaynita. 31Chashna willaptinpish paykunaka tukuy chay llaktakunapi kawsak runakunata parlachirkansapa Jesus alliyachishkankunata. 32Chay ishkay runakuna llukshiykaptinkuna sukkuna Jesusman pushamurkansapa suk mana rimakuk runata. Chay runaka supayadu kashpa mana rimakuyta atiparkanchu. 33Jesuska chay runamanta supayta llukshichirkan. Chaypina chay runaka atiparkan rimakuyta. Chayta kawashpankuna chay runakuna sukaman almirashpankuna willanakurkansapa: —Mana niman suk kuti kay Israel llaktapi kay laya alliyachikuk runata kawashkanchisapachu. 34Chaypina fariseokuna Jesusta sukaman washanchashpankuna willanakurkansapa: —Supaykunapa kamachikuknin kay runata yanapaptin supaykunata atipan llukshichiyta. 35Chaymanta Jesuska llaktan llaktan alliyachikuypi purirkan. Rikchak laya unkuywan nanaywan runakunata alliyachirkansapa. Tukuy llaktakunapi chayashpa tantanakunankuna wasikunapi yaykurkan yachachikunanpa. Yachachikushpa willarkansapa Tata Diospa mandunpi yaykunankunapa. 36Jesuska chay aypa runakunata kawashpa llakichirkansapa iden llakidu wishchudu ovejakunashina kaptinkuna ni pi kuydaptinkuna. 37Chaypina Jesuska ñukaykunata willawarkansapa: —Chay aypa runakunaka iden pallanapa wayukunashinami. Tata Diospa rimananta yachachikuk runakunaka iden pallak peonkunashinami. Yachachikuk runakuna pishinsapa kay aypa runakunata yachachinankunapa. 38Chayrayku Tata Diosta roygaychi aypa yachachikukkunata kachanankunapa.


c: text/html

text: 1Waugui-panicuna, cay cartawanga ishcay cutinami gamcunapä cartacaycämö. Ishcanchöpis munashcä shumag tantyacuyänayquitami. 2Cay cartata gamcunapä apaycäsimö Tayta Diosninsipa profëtancuna guelgayashgancunata yarpäyänayquipä y apóstol mayëcuna wilacuyashganno Señorninsi Jesucristo nishgancunata yarpäyänayquipämi. 3Jesucristo cutimunanpäna caycaptinmi Tayta Diosta mana cäsucog runacuna asipämänansi cash nimäshunpä: 4“¿Imanirtä Jesucristoga: ‘Cutimushämi’ nircur cutimunräsu? Saynölami apostolcunapis Jesucristo cutimunanpä cashganta nicäyashgalancho wanur ushacäyash. Sayno captinpis Jesucristoga cananyag cutimunräsu. Cay pasapis ciëlupis galaycushganpita-pasa cashgannölami caycan.” 5Sayno nerga paycuna manami tantyayansu cay pasapis, intipis, quilapis y goyllarcunapis Tayta Diosninsi camaptinrä cashganta. Intita, quilata y goyllarcunatapis Tayta Diosninsi camargan: “Saycuna cayäsun” nilarmi. Saynölami yaculapita cay pasatapis camargan: “Pasa casun” nilar. Yacupita camash captinmi yacuwanrä cay pasacho imapis cawan. 6Yacuwan cay pasata camashgannömi Noé cawashgan wisan cay pasata yaculawan ushacäsish. 7Tayta Diosninsi cay pasata unay ushacäsish caycarga yapaychöpis ushacäsinanpä munayyogmi caycan. Cay pasapis, intipis, quilapis y lapan goyllarcunapis ninawan sulur ushacänanpä Tayta Diosninsi niptin lapanmi ushacäyangapä. Sayga canga Jesucristo cutimur runacunata juzganan junagmi. Say junagmi jusalicur cawag runacunatapis in ernuman gaycongapä. 8Cuyay waugui-panicuna, Tayta Diospa palabrancho cayno nishganta ama gongäyaysu: Tayta Diosninsipäga juc junag waranga watanömi caycan y waranga watapis juc junagnölami caycan. 9Sayno caycaptenga waquin runacuna yarpäyashgannöga ama yarpäshunsu Jesucristo: “Cutimushä” nircur gongaycushganta. Payga manami gongashgasu, sinöga pipis in ernuman gaycush cayänanta mana munar shuyaraycan runacuna jusalicuycunata cacharir Tayta Diosninsi munashgannöna cawayänantami. 10Suwa elagpita shamushgannömi Señorninsi Jesucristupis elagpita shamonga. Pay cutimuptinmi intipis, quilapis y lapan goyllarcunapis mansariypä bunrurur ninawan rupaycar ushacäyangapä. Saynölami cay pasapis rupaycälar chipyag ushacangapä. 11Imaycapis ushacänanpä caycaptenga mana jusalicuypa Tayta Diosninsi munashganno cawashun. 12Waquin runacunapis jusalicushgancunata cacharir Tayta Diosninsi munashganno cawayänanpä paypa wilacuyninta wilacushun. Saynöpami Jesucristo jucla cutimongapä. Cutimunan junagmi intita, quilata y goyllarcunatapis nina rupaycar ushanga. Saynölami lapan imaycapis suluycälar ushacäyanga. 13Sayno captinpis Tayta Diosninsi palabrancho promitimashgansinölami shuyacuycansi mushog ciëlutawan mushog pasatapis. Saychöga Tayta Diosninsi munashgannölanami lapanpis ali cangapä. 14Cuyay waugui-panicuna, saycunata musyaycarga jusalicuycunata cacharir pï-maywanpis ali cawayay. Saynöpami Jesucristo cutimur jusaynagta tarishunquipä. 15Yarpäyay Señorninsi Jesucristo imanir manarä cutimushganta. Payga shuyaraycan ali wilacuyninta chasquicur runacuna salvash cayänantami. Sayno cananpä cashganpitaga wauguinsi Pablupis Tayta Diosninsi tantyasiptin guelgashmi. 16Lapan cartancunachömi guelgargan wilacuyninta chasquicogcuna salvacuyänanpä cashganta. Say cartancunacho aja tantyaypä cagcunataga yachag-tucogcuna y Tayta Diosninsiman janan shongula yäracogcuna mana tantyashpan lutantami yachasiyan. Saynölami mana tantyar lutanta yachasiyan Tayta Diosninsipa palabrancho waquin cag yachasicuycunatapis. Sayno yachasiyashganpitami in ernucho yupa nacayangapä. 17Cuyay waugui-panicuna, cay nishgäcunata musyaycarnaga cuidä chasquipäyanquiman say lutan yachasicogcunapa yachasicuyninta. Saynöpis Tayta Diosninsi munashganno cawaycarga cuidä jusalicuyanquiman. 18Jusalicunayquipa trucanga waran waran tantyacuyay cuyapäcog Señorninsi Jesucristo munashganno cawayänayquipä. ¡Pay imayyagpis alabash cayculäsun! Amén.

robotstxt: allowed

filter: keep


text: 1Noga Juan, Tayta Diospa wilacognin carmi cay libruta yäracog mayëcunapag apaycätsimö. Ima pasananpag cagcunatapis ricatsimänanpagmi Tayta Diosnintsi tsurin Jesucristuta nergan. Tsaymi angilninta Jesucristo cachamorgan tsaycunata ricatsimänanpag. Tsaymi tsay ricatsimashgancunata escribiycämö ima pasananpag cagcunatapis musyapäcunayquipag. Tsaycunaga nagana pasananpagnami caycan. 3Cay escribishgäcunata liyir chasquicogcuna y liyipaptin chasquicogcunapis cushicärengami. Tsay ricatsimashgancunaga cumplinanpagnami caycan. 4Noga escribiycämö Asia provinciacho caycag ganchis marcacunacho caycag waugui-panicunapagmi. Unaypita-patsa imayyagpis cawag Tayta Dios y naupancho caycag Santu Espíritu cuyapäshushpayqui yanapayculäshunqui pay munashgannog cushishga cawapäcunayquipag. 5Tsaynogla Jesucristupis gamcunata yanapayculäshunqui. Paymi Tayta Diosnintsipa wilacuyninta cay patsaman apamushga y wanushcunapita paymi puntata cawarimushga imaypis yapayga manana wanunanpag. Tsaymi cay patsacho lapan mandag reycunapis paypa munaynincho caycan. Tsaynogpis paymi cuyamashpantsi cruzcho wanushpan lapan jutsantsicunata perdonamashcantsi. 6Mandamagnintsi rey cashpanmi maquinman churamashcantsi pay munashganta rurarna cawanantsipag. Tsaynogpis cüra canantsipag churamashpantsimi imay höra manacuptintsipis mayamantsi. ¡Jesucristo imaypis alabashga cayculätsun lapanpis paypa maquincho cashganpita! Amén. 7¡Jesucristoga pucutay jananchömi cutimonga! Tsaynog cutimuptinmi lapan runacuna y payta wanutsegcunapis ricapäcongapag. Castïguta chasquinanpag cashganta musyarmi may-tsaychöpis runacuna mantsacushpan wagapäcongapag. Tsay nishgänoglami lapanpis rasunpa pasanga. Tsaynog cayculätsun. Amén. 8Lapanpag munayniyog y imayyagpis cawag Tayta Diosnintsi caynogmi nin: “Cay patsata manarag camarpis maynami caycargä. Tsaynoglami cay patsa ushacaptinpis caycäshagpag.” 9Nogaga Jesucristuman yäracog mayiqui Juanmi caycä. Yäracog mayiqui carmi gamcunanogla Tayta Diosnintsipa naupanman chayashagpag. Jesucristuta chasquicushgayquipita runacuna chiquishushgayquinoglami nogatapis Jesucristuta chasquicushgäpita chiquiycäman. Tsaymi Jesucristupa wilacuyninta wilacushgäpita Patmos islacho prësu caycargä. 10Tsaycho caycarmi domingo junag Santu Espíritu yanapamaptin mayargä cornëta tucamognograg guepächo caynog nimogta: 11“[Cay patsa manarag captinpis caycargämi. Tsaynoglami cay patsa ushacaptinpis noga caycäshagpag.] Canan ricatsishayqui pasananpag cagcunata. Tsay ricashgayquicunata escribircur apatsinqui ganchis marcacunacho caycag yäracamagcunaman. Tsay marcacunaga caycan Efeso, Esmirna, Pérgamo, Tiatira, Sardis, Filadelfia y Laodiceami.” 12Guepächo tsaynog parlamogta mayaycurmi ticrargä pï cashgantapis ricanäpag. Tsay ticrashgächömi ricargä örupita rurashga ganchis mechërucuna rataycagta. 13Tsay mechërucuna chaupinchömi ricargä chaqui puntanyag yorag röpan jatishga runa ichiraycagta. Tsay runapa pëchunchömi örupita awashga wachcu jiraraycargan. 14Agtsanmi yorag cargan yoragyashganyag tagshashga milwanog y rajunogpis. Nawinnami ninanograg atsicyargan. 15Tsaynoglami chaquincunapis atsicyargan chip-chipyaycag waylashga broncinograg. Parlashganpis carumanmi mayacämorgan atsca yacu ragrapa aywar gaparagnog. 16Derëcha cag maquinchömi tsararargan ganchis estrellacunata. Shiminpitanami espäda yargamorgan ishcan lädunpa afilashga. Cärannami intinog fiyupa chip-chipyargan. 17Payta ricaycurmi naupanman wanushganog ishquicorgä. Tsaymi derëcha cag maquinwan yataycamar caynog nimargan: “Ama mantsacamaytsu. Imaypitapis cashgänoglami imayyagpis caycäshagpag. 18Runacuna wanutsimaptinpis cawarimushcä imayyagpis cawanäpagmi. Nogami munayniyog caycä wanogcunata cawaritsimunäpagpis. 19Canan pasaycashganta y pasananpag cagcunatapis ricatsishgäta lapanta escribinqui. 20Ganchis mechërucunaga caycan tsay ganchis marcacunacho caycag yäracamagcunami. Derëcha cag maquëcho tsararashgä ganchis estrellacunaga caycan tsay yäracamagcunata cuidag angilcunami.”


text: 1Cispa churin rey Saulpa wikch'usqan Siclagpi David qhepakushaqtinmi, chay allin qhari soldadokuna payman rirqanku, paykunaqa maqanakuypi yanapaqnin 2allin armasqan karqanku, chaymi iskaynin makinkuwan rumita warak'aytapas wach'inawan wach'iytapas yacharqanku. Benjamín ayllumanta Saulpa wawqenkunan karqan: 3Gabaamanta Semaaq churinkuna, umallinku Ahiezerpiwan Joaspiwan, Azmavetpa churinkuna Jezielpiwan Peletpiwan, Beraca, Anatotmanta Jehú, 4Gabaonmanta Ismaías (payqa kinsa chunka qharikunaq umallinmi karqan, paykunamanta huknin allin qhari), Jeremías, Jahaziel, Johanán, Gederamanta Jozabad, 5Elusai, Jerimot, Bealías, Semarías, Harufmanta Sefatías, 6Coré ayllumanta Elcana, Isaías, Azareel Joezer, Jasobeampiwan. 7Gedormanta Jerohampa churinkuna, Joelapiwan Zebadiaspiwan. 8Hinallataq Gad ayllu wakin soldadokunaqa ch'inneq pukarapi David kashaqtin payman huñukurqanku, paykunaqa allin maqanakuq qharikunan karqanku, allintataq wakiyarqanku escudowan lanzawan maqanakuytapas. Uyankupas leonpa uyan hinan karqan, taruka hina usqhay phawaqtaq karqanku. 9Paykunan karqan ñawpaqkaq Ezer, iskaykaqtaq Obadías, kinsakaqtaq Eliab, 10tawakaqtaq Mismana, phisqakaqtaq Jeremías, 11soqtakaqtaq Atai, qanchiskaqtaq Eliel, 12pusaqkaqtaq Johanán, isqonkaqtaq Elzabad, 13chunkakaqtaq Jeremías, chunka hukniyoqkaqtaq Macbanai. 14Chay Gad ayllu soldadokunaqa umallin karqanku. Qhepakaqqa pachak soldado hinan karqan, ñawpaqkaqtaq waranqa soldado hina karqan. 15Paykunan cosecha qallariy tiempopi Jordán mayuta patantinraq llimp'ashaqtin chimparqanku, hinaspan mayuq chimpapuran wayq'okunapi tiyaq llapan runakunata qatirirqanku. 16Hinallataq Benjamín ayllu wakin runakuna Judá ayllu wakin runakunapiwan Davidman rirqanku pukarapi kashaqtin. 17Hinan Davidqa paykunawan tupaq lloqsimuspa nirqan: –Qankuna hamunkichis sumaqwan ñoqata yanapawanaykichispaq chayqa, allinmi, qankunawanmi hukllachasqa kasaq, ichaqa mana pi contra huchallikushaqtiy awqaykunaman hap'ichiwanaykichispaq hamunkichis chayqa, ñawpa taytanchispa Diosninmi rikusunkichis, hinaspa muchuchisunkichis, nispa. 18Hinan kinsa chunkaq umallin Amasaita Diospa Espiritun hunt'aykurqan, chaymi payqa nirqan: –¡David, kamachiykin kayku! ¡Isaipa churin, qanwanmi kashayku! ¡Allillanpuni atipaqllapuni kay! ¡Yanapaqniykikunapas ahinallataq kachun! ¡Diosmi qantaqa yanapasunki! nispa. Chaymi Davidqa paykunata chaskirqan, hinaspa llat'anaq t'aqa soldadokunaq umallinta churarqan. 19Davidqa Filistea soldadokunawan kuska rey Saúl contra maqanakuq rishaqtinmi, Manasés ayllumanta wakin qharikunaqa paywan huñukurqanku. Filistea umallikunataq rimanakuspa ninakurqanku: Paqtan wiraqochan Saulman chimparqapunman, hinaspa ñoqanchista wañuchiwasunman, nispa. Chaymi Davidtaqa llaqtanta kachapurqanku, hinan Davidqa Filistea soldadokunata mana yanaparqanchu. 20Davidqa Siclagman ripushaqtinmi Manasés ayllumanta kaykuna paywan huñukurqan: Adnas, Jozabad, Jediael, Micael, Jozabad, Eliú, Ziletaipiwan. Paykunan karqan Manasés ayllupi waranqa runakunaq umallinkuna. 21Paykunaqa llapankun allin qhari karqanku, chayraykun Davidta yanaparqanku llat'anaq t'aqa runakuna contra, chaymi soldadokunaq umallin kapurqanku. 22Sapa p'unchaymi David yanapaq runakunaqa yapakurqan, ancha hatun kallpasapa ejército kanankama. 23Maqanakuypaq allin wakichisqa qharikunan Hebronta Davidman rirqanku, Saulpa kamachisqan suyuta payman qonankupaq, Señor Diospa kamachikusqan simiman hina. Kaykunan karqan: 24Judá ayllumanta: Soqta waranqa pusaq pachak qharikuna, maqanakuypaq allin wakichisqa escudoyoq lanzayoq ima. 25Simeón ayllumanta: Qanchis waranqa pachakniyoq maqanakuypaq allin qharikuna. 26Leví ayllumanta: Tawa waranqa soqta pachak qharikuna, 27Aaronpa ayllun umalli Joiada, kinsa waranqa qanchis pachak qharikunapiwan, 28allin maqanakuq qhari Sadoc sutiyoq waynapas, ayllunmanta iskay chunka iskayniyoq umalli runakunapiwan. 29Benjamín ayllumanta: Kinsa waranqa Saulpa wawqenkuna. Paykunamantaqa askharaqmi chay p'unchaykama Saulpa ayllunpi hunt'aqllapuni kasharqanku. 30Efraín ayllumanta: Iskay chunka waranqa pusaq pachak allin qharikuna, ayllunkupi mentasqa qharikuna. 31Manasés kuskan ayllumanta: Chunka pusaqniyoq waranqa qharikuna. Paykunan Davidta reyta churanankupaq sutinkumantakama kachasqa karqanku. 32Isacar ayllumanta: Iskay pachak umallikuna, kamachisqan wawqenkunapiwan. Paykunan allinta yacharqanku tiempo tanteayta, yachallarqankutaq imatachus Israel ruwanantapas. 33Zabulón ayllumanta: Phisqa chunka waranqa allin maqanakuq qharikuna, tukuy t'aqa armakunawan maqanakuypaq allin wakichisqa, tukuy sonqo maqanakunankupaq allin yuyaykusqa. 34Neftalí ayllumanta: Waranqa umalli runakuna, kinsa chunka qanchisniyoq waranqa escudoyoq lanzayoq qharikunapiwan. 35Dan ayllumanta: Iskay chunka pusaqniyoq waranqa soqta pachak maqanakuypaq wakichisqa qharikuna. 36Aser ayllumanta: Tawa chunka waranqa allin maqanakuq qharikuna, maqanakuypaq allin wakichisqa. 37Jordán mayu chimpamantataq Rubén ayllumanta, Gad ayllumanta, Manasés kuskan ayllumantawan pachak iskay chunka waranqa tukuy t'aqa armayoq qharikuna. 38Llapan chay allin maqanakuq qharikunan maqanakuypaq hina wachuchasqa Hebronta rirqanku tukuy sonqo Davidta Israel suyupi reyta churanankupaq. Hinallataq wakin Israel runakunapas huk-nisqalla llapanku karqanku Davidta Israel reyta churanankupaq. 39Hinan Davidwan Hebronpi kinsa p'unchay qhepakurqanku mikhuspanku ukyaspanku, ayllu-masinkuna paykunapaq mikhunata wakichisqanrayku. 40Qorpankunapi tiyaqkunapas, karupi tiyaq Isacar ayllu, Zabulón ayllu, Neftalí ayllu runakunapas mikhunata apamullarqankutaq, asnokunapi, camellokunapi, mulakunapi, torokunapi cargaspa. Karqantaq askha hak'u, higos k'umpa, pasas k'umpa, vino, aceite, torokuna, ovejakunapas, Israelpi kusikuy kasqanrayku.


text: 1Waugui-panicuna, Señorninsi Jesucristuman yäracuycarga pitapis manacagman ama churayaysu. 2Shuntacäyashgayquiman ali mödanash y gori sortïjash rïcu runa chämuptin gamcuna alinnin bancumanrämi jamaycasiyanquipis. Pasaypa mödanan ushacash pobri runa chämuptinmi isanga: “Guepalacho ichicuy” o: “Pampalaman jamacuy” niyanqui. 4¿Imanirtä rïcucunata ali ricar pobricunata sayno manacagman churaycäyanqui? Sayno rurayashgayquega pasaypa mana alimi caycan. 5Waugui-panicuna, tantyacuyay. Rïcu runacunapitapis pobricunaga masmi Tayta Diosninsiman yäracuyan. Sayno yäracur Diosta cuyagcunami paypa naupanman chäyangapä. 6Sayno caycaptenga ¿imanirtä pobricunata manacagman churar rïcu runacunata más ali ricaycäyanqui? ¿Manacu rïcu runacunaga mana pägaypa arusiyäshunqui? ¿Manacu magaraycar apasiyäshunqui autoridäcunamanpis? 7¿Manacu say rïcu runacunaga salvamagninsi Jesucristutapis manacagman churayan? 8Tayta Diosninsipa palabrancho caynömi nican: “Runa mayiquita lapan shonguyquiwan cuyapanqui.” Sayta cumplinansipämi Señorninsi Jesucristupis nergan. 9Rïcu runacunata ali ricar y pobricunata mana ali ricarga say mandamientuta mana cumplir jusalicuycäyanquimi. 10Saynöpis Tayta Diosninsipa mandamientuncunacho guelgaraycan adulteriucho mana canansipä y runa mayinsita mana wanusinansipämi. Sayno captin adulteriucho mana carpis runa mayinsita wanuserga Tayta Diospa mandamientuncunata manami cumpliycansisu. Sayno caycaptenga waquin mandamientuncunata cumplir juc mandamientulatapis mana cumplishgaga lapan mandamientucunata mana cumpleg runatanölami Tayta Diosninsi juzgamäshunpä. 12Sayno caycaptenga shumag yarpachacuyay imata parlayänayquipäpis y imata rurayänayquipäpis. Wilacuynincho nishgannölami Tayta Diosninsi juzgamäshunpä. 13Runa mayinsita mana cuyapashgaga Tayta Diosninsi nogansitapis juicio nalcho manami cuyapämäshunpäsu. Runa mayinsita cuyapashgami isanga Tayta Diosninsi nogansitapis cuyapämäshunpä. 14Waugui-panicuna, pipis: “Tayta Diosmanmi yäracuycä” nicar pay munashganno mana cawaptenga ¿imapärä payman yäracushganpis välenga? Sayno cawag runacunataga Tayta Dios manami salvangasu. 15Shumag tantyacuyay. Micuyniqui caycaptin Diosman yäracog mayiqui micanaycagta ricaycar mana garaptiquega ¿imapärä välin: “Tayta Diosninsi yanapayculäshunqui micunayquipä” nishgalayquega? Saynöpis mödanan llapsha captin aläsicuycagta ricaycar mödanata mana garaptiquega ¿imapärä välin: “Tayta Diosninsi yanapayculäshunqui mödanata tarinayquipä” nishgalayquega? 17Saynölami Tayta Diosman yäracurpis runa mayiquita mana yanapaptiquega mana imapäpis välinsu payman yäracuyashgayquipis. 18Waquin runacuna caynömi yarpäyan: “Tayta Diosman yäracömi. Saymi yanapäcog mana yanapäcog captëpis Tayta Diosninsi salvamangapä.” Sayno yarpäyaptinpis manami saynösu caycan. Runa mayiquita mana yanapäyaptiquega Tayta Diosman yäracuyashgayquipis walälami caycan. 19Tayta Dios cashganta criyirpis say criyishgalayquiwanga manami salvacuyanquipäsu. Supaycunapis criyiyanmi Tayta Diosninsi cashgantaga. Sayno criyirpis in ernuman gaycush cananpä cashganta musyar mansariycäyanmi. 20¡Tantyacuyay! Runa mayiquita mana yanapäyaptiquega manami imapäpis välengasu Tayta Diosman yäracuyashgayquipis. 21Tantyacuyay Abraham imano cashgantapis. Payga Tayta Diosninsiman yäracur nishgancunata cäsucurshi cawargan. Sayshi Tayta Diosta cäsucur surin Isaacta altarcho wanusinanpä pushargan. Diosman yäracur sayno cäsucushganpitashi Tayta Diosninsi Abrahamta lapan jusanta perdonargan. 23Saymi Tayta Diosninsipa palabranchöpis cayno guelgaraycan: “Tayta Diosman yäracur promitishganta cumplinanpä cashganta Abraham criyishganpitami jusancunata perdonargan jusaynagna cananpä.” Saynöpis runacuna niyargan Abrahamga Tayta Diosninsipa amïgun cashgantami. 24Sayno caycaptenga Tayta Dios nishgancunata mana cäsucorga payman yäracurpis manami salvacunquipäsu. Payman yäracur nishgancunata cäsucushgami isanga Tayta Diosninsi perdonamashpansi salvamansi. 25Saynöpis tantyacuyay prostitüta Rahab warmi imata rurashgantapis. Tayta Dios munashganno Israel runacuna Jericó marcaman ricapacog chäyaptinshi wayinman Rahab pacargan mana wanusiyänanpä. Nircurnashi jucläpa yargasergan gueshpicuyänanpä. Tayta Diosman yäracur sayno gueshpisishganpitami paytapis Tayta Diosninsi perdonargan. 26Tayta Diosninsi munashganno mana cawashgaga payman yäracushgansipis walälami caycan.


text: 1Pedro Juandi shuc chishibi Diosta alabana huasima rinaura las tres tuputa Diosta mañana uras acpi. 2Chibi shuc mana puric runata Diosta alabana huasi pungüibi apasha risha churagrishca anaura. Chi runaga pagarishcamandapacha mana puric runamagara. Caran punzha Gustu Pungu nishcaibi churashca tiyagara. Chi runa pungüibi tiyarisha tucui shamuc runagunata cullquita tapusha tiyaura. 3Pedro Juandi Diosta alabana huasi pungüi shamucpi chi mana puric runa paigunatas cullquita tapura. 4Chasna chi runa tapucpi Pedro Juandi paita ricusha rimanaura, Ñáucanchita ricui. 5Chasna rimacpi chi mana puric runa paigunata ricusha yuyarira, Imatashi cuhuangaraunguna nisha. 6Chasna pai yuyarisha tiyashcai Pedro rimara, Mana ima cullquitas charinichu. Chasna ashahuas canda yanapashcanguimi. Nazaretmanda Jesucristo shutihuan rimani jatarisha puri. 7Chasna nisha chi mana puric runahua ali maquimanda japisha jatarichira. Pedro rimasha japishca ratullai chi runahua chaqui mucuguna sinzhi tucucpi jatarisha shayarira. 8Chasna tucushami puringahua callarira. Saltasha Diosta cushihuan alabasha paigunahuan pariu Diosta alabana huasima yaicura. 9Ñáa tucui runaguna chi runa Diosta alabasha puriucta ricunaura. 10Chi runa chasna ali tucusha puriuta ricusha yapa manzharinaura, Manachu mana puric runa agara caiga, manachu Diosta alabana huasi pungüibi cullquita tapusha tiyagara cai rucuga, nisha tapunacunaura. 11Chi runaga Pedrogunamanda mana jichurirachu. Chasna puriuta ricusha tucui runaguna manzharisha Pedrogunahuagma callpamunaura Salomon nishca partima. 12Shamunaupi Pedro chi runagunata camachingahua callarira casna nisha, Israel runaguna, canguna caita manzharisha ricusha imangahuata ñucanchima manzharishcahuan ricunguichi. Mana ñucanchi yuyaimandachu cai runa ña puric tucushca, mana ñucanchi ushaimandachu cunanga puriun. Astahuanbas Dios paita alichicpimi puriun. 13Ñáucanchi huañuc apayayaguna Abrahanba, Isaacpa, Jacobohua Diosca pai munashcata rac Jesusta balichishcata ricuchingahuaca casna rashca. Chi Jesustaga cangunami amugunahuagma aparanguichi huanchinauchun nisha. Pilatoga Jesusta cacharingahua nicpihuas canguna mana munaranguichichu. 14Jesusca Dios cachamushca runa ara, jucha illac ali causac runa mara. Chasna agllaita canguna mana munaranguichichu paita cacharinata. Randi shuc huanchic runataga cachari nisha rimaranguichimi. 15Chi causaita cuc runataga huanchinauchun nisha saquiranguichi. Chasna acpihuas pai huañushcamandahuas Dios causachira. Chitaga ricuranchimi. 16Jesuspa shutiga balic man. Ñáucanchi Jesusta quirisha paihua shutita rimashcamandami cai canguna ricsishca runaga aliyashca. Paihua shutimanda paita quirishcamandahuas Jesus cai runata alichira cangunahuacpi. 17Cangunata mandaucunandi Jesusta huanchisha canguna raushcata mana yachashami huanchiranguichi huauquiguna. 18Dios tucui pai ñaupa rimashcata pasachic runagunata chasna rimachira quishpichic Cristoga huañunallata man nisha. Ñáa chi shimiga pactarishcami Dios rimashcashina. 19Chasna acpi cuti yuyarichi. Cunanga canguna jucha rashcata llaquirisha saquichi, Diospagma bulltiaichi canguna juchata anchuchitucungahua. Canguna chasna racpi Dios cungailla cushi causaita cangunama cunga. 20Diosma bulltiacpi pai cangunahuagma cuti Jesusta cachangami. Jesucristo quishpichic tucuchun nisha paita cachara cangunata quishpichun nisha. 21Jesus jahuapachaibi tiyangamiraun hasta Yaya Dios tucuita alichinagama, pai rimashcata pasachic sumagyachishca runagunama rimachishcashina. 22Ñáaupa causac Moisesca ñucanchi huañuc apayayagunama casna nisha rimara: Jatun Diosca ñucata cangunama cachashcacuinta pai shuc rimashcata pasachic runataga ñucanchi muntunmandallata huasha cachangami nira. Pai rimashca shimitaga tucuita alita uyasha pactachina manguichi nisha. 23Chasna acpi maican runahuas cai runata mana uyashaga huanchitucungaraun, nisha rimara Moisesca. 24Chi Samuel urasmanda cunangama Dios rimashcata pasachic runaguna Jesusmanda rimaushcaunami. 25Paiguna rimashca ali shimigunaga cangunaraicu quillcashca anaun. Cangunaga Dios rimashcata pasachic runagunamanda miraiguna acpimi Dios pactachina shimiga cangunahuagmas pactamushca. Chimanda Dios ñucanchi huañuc apayaya Abrahanda casna nira: Cambagmanda mirai runagunaga tucui llactaibi tiyac runagunata yanapanaungami. 26Chasna nisha Dios paihua churitaga cangunahuagma ñaupata cachara canguna jucha rashcagunata saquichingahua. Pedro casna nisha runagunata camachira.


text:
Girma Wolde-Giorgis
Girma Wolde-Giorgis (Amhara simipi: ግርማ ወልደ ጊዮርጊስ) sutiyuq runaqa (* 8 ñiqin qhapaq raymi killapi 1924 watapi paqarisqa Adis Ababa llaqtapi - ) huk Ithiyupya mama llaqtapi ruruchinap kamaqninmi, awqaq pusaq wan pulitiku karqan.
Tayta: ; Mama: .
Warmi:
Churinkuna (5): .
Yuyarina
Willay pukuykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Girma Wolde-Giorgis.


text: 1Sichus pipis wakata suwakun, chayrí ovejata, ñak'antaj, chayrí vendentaj chayqa, chay suwa qopuchun phishqa wakasta; ovejasmantarí tawa ovejasta. 2Sichus uj suwata wasita jusk'ushajta jap'inku, maqaspataj wañuchinku chayqa, chay wañuchej mana juchayojchu kanqa. 3Sichus p'unchay wañuchin chayqa, chay wañuchej juchayoj kanqa. Pichus suwajqa jap'ichikuspa, mashkhatachus suwasqampa valorninta qoponqa; mana qolqen tiyan chayrí, pay kikin vendesqa kachun, chaywan suwakusqanmanta junt'anampaj. 4Sichus suwaj makimpi kawsashajllataraj tarikapunku suwasqan wakata, chayrí burrota, chayrí ovejata chayqa, chay suwa qopunan tiyan uj jinatawan chay uywayojman. 5Sichus mayqen uywasninta wajpa pastompi chayrí uvas huertampi michichimun chayqa, camponmanta chayrí uvas huertanmanta aswan sumaj kajwan pagachun. 6Sichus pipis ninata campopi jap'ichinman, ninataj khishkasman jap'iykukuspa chaynejpi trigo karmata ruphaykun, chayrí ruthunapaj jina kashajtin, chayrí tukuynin trigo chajrata ruphaykun chayqa, chay ruphachisqanmanta paganqa. 7Sichus mayqen pi rejsisqanwan qolqenta jap'ichikun, chayrí waj imatapis allin valorniyojta, chay runataj kikin wasinmanta suwachikun chayqa, chay suwa uj jinatawan qopunan tiyan, sichus jap'ichikun chayqa. 8Sichus chay suwata mana jap'inku chayqa, chay wasiyojta pusachunku Diospa ñawpaqenman ajinamanta yachakunampaj, cheqatapunichus runa masimpa imasninta suwachikun manachus, chayta. 9Chinkasqa imasta jap'ikapojkunamantaqa kay jina kanqa: Ichapis pipis wakanta chinkachikunman, chayrí burronta, chayrí ovejanta, p'achanta chayrí waj imatapis; dueñontaj rikhurimuspa, ninman: Kayqa noqajta, nispa; ujpis nillanmantaj: Mana, kayqa noqajtapuni, nispa. Ajinatachus ninakunku chayqa, iskayninku juezkunaj ñawpaqenkuman richunku. Chaypi mayqenchus juchayoj kasqanman jina, juchachasqa kaspa uj jinatawan dueñoman kutichiponqa. 10Ichapis runa masinta mink'akunman burronta, chayrí wakanta, ovejanta, chayrí waj uywasnintapis qhawapunampaj. Sichus chay uywa makimpi wañunman, chayrí usuchisqa kanman, chayrí suwankuman ni piwan rikuchikuspa chayqa, 11chay mink'asqa runa juramentota ruwanqa Tata Diospa sutinrayku, mana pay chay uywasta imanasqanta. Uywayojtaj chayta creenan tiyan; ajinamanta chay ujnenqa mana paganqachu. 12Sitajchus pay rikushajtin ima uywallatapis suwanku chayqa, pay dueñoman paganan tiyan. 13Sichus ima k'ita animal mikhuykun chayqa, chay wañusqa puchuta uywayojman rikuchichun; chaywanqa mana paganqachu. 14Sichus pi ima uywallatapis mañarikun, paypa makimpitaj wañunman, chayrí ususqamanta wañun mana dueñon rikushajtin chayqa, chay pichus mañakoj paganan tiyan uywayojman. 15Chantaqa sichus dueño rikushajtin uywan wañun chayqa, pichus mañakojqa mana pagananchu tiyan; mashkhamantachus mañakorqa, chayllata qopunan tiyan. 16Sichus mayqempis qharej mana chayasqan sipasta ch'awkiyanman umanta muyuchispa, manaraj casarakunampaj parlapayasqa kashajtin, paywantaj puñuykunman chayqa, tatasninman paganan tiyan mashkhatachus paganku qharej mana chayasqan warmimanta, chayta. Chantá paywan casarakunan tiyan. 17Sichus chay sipaspa tatasnin mana casarachiyta munanku chayqa, chay qhari paganampuni tiyan mashkhatachus paganku qharej mana chayasqan sipaskunamanta, yachasqa kasqanman jina, chayta. 18Layqa warmitaqa wañuchinkichej. 19Pikunachus uywawan khuchichakunku, chaykunapis wañuchisqa kanqanku. 20Pikunachus lantisman uywa wañuchisqasta jaywanku, Tata Diosllaman jaywanankutaqa, chaykunapis wañuchisqa kanqanku. 21Forastero runastaqa ama ch'awkiyankichejchu, nitaj llakichinkichejchu, imaraykuchus qankunapis Egiptopi forasterosllataj karqankichej. 22Ama ni mayqen viudata, nitaj wajcha wawatapis llakichinkichejchu. 23Sichus qankunaqa paykunata llakichinkichej, Noqamantaj qhaparikamuwanku chayqa, paykunata uyarisaj. 24Chantá phiñakuyneyqa qankunaj contraykichejta k'ajarenqa, espadawantaj wañurachisqaykichej. Chantaqa sapa ujpa warmin viuda qhepakonqa, wawasniykichejpis mana tatasniyoj qhepakonqanku. 25Sichus qolqeykita mañarinki israelita wawasniy ukhupi kaj wajcha runaman chayqa, ama paypaj phiñakunkichu uj qolqe mañaj runa jina, nitaj qolqe interestapis mañankichu. 26Sichus chay wajcha runa qolqeta mañarisqaykimanta ima p'achanta saqesorqa chayqa, inti yaykuyta chay p'achanta kutichipuy. 27Chay p'achitallan tiyapun chirimanta qhataykukunampaj. Manachayqa, imawantaj qhataykukonqari? Paychus qhaparikamuwanqa chayqa, Noqa payta uyarisaj, khuyakuyniyoj kasqayrayku. 28Ama Diospa contrampeqa rimankichu, nitaj pichus llajtaykita kamachejta maldecinkichu. 29Ama qonqankichu cosechasniykimanta ofrendata apamuyta; astawanqa usqhayta apamunki, jinallataj uvasniykimantapis. Chantaqa kuraj kaj churiykitapis qopullawankitaj. 30Kikillantataj wakasniykej phiwi uñasninta apamuwanki, jinallataj ovejasniykimantapis. Chay phiwi uñasqa nacesqankumanta qhepaman qanchis p'unchaykunata kanqanku mamankuwan, pusaj kaj p'unchaypitaj Noqaman apamuwanki. 31Qankunaqa Noqapaj t'aqasqa may santo runas kankichej; ama mikhunkichejchu k'ita animalespa jap'isqan aychata; chaytaqa alqosman qarankichej.


text:
Maurice Couve de Murville
Maurice Couve de Murville sutiyuq runaqa ( (* 24 ñiqin qhulla puquy killapi 1977 watapi paqarisqa Reims llaqtapi - 24 ñiqin qhapaq raymi killapi 1999 watapi wañusqa Paris llaqtapi) Ransiya mama llaqtap pulitiku qarqan, Ransiya Musiku ministru (1968) wan Uma kamayuq (1968-1969).
1958 watamanta 1968 watakama Ransiya mama llaqtap Hawa ministruninmi kachkan.
Warmi: .
Alma mater: .
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Maurice Couve de Murville.


text: 1Yupachicujcuna Tayta Diosninchipa wawan cashpan maquinçhüpis cawan: Jesús Washäcuj nir. Tayta Diosninchipita cawaycar, irmänunchicunawanpis alli ricanacunchi chay Taytallapita cashpanchi. 2Tayta Diosninchita manchapacur maquinçhu cawar, shiminta wiyacur, irmänunchitapis llaquipänanchi chay Taytallapita cashpanchi. 3Tayta Diosninchita manchapacushanchi musyacänanpaj shiminta wiyacunchi. Shiminga mana sasa çharcuychu. 4Tayta Diosninchipa wawancuna maquinçhu cawar, jucha aparicuypita witicärin. Payman yupachicushpanchi supaytapis içhipunchi. 5Içhipunanchipaj Jesústaraj çhasquicunanchi. Payga Tayta Diosninchipa Wawan. 6Jesucristu cay pachaman shamur, yacuçhu ushyacuran. Rusçhu wañur, yawarnintapis jiçharan. Ichanga mana yacuwan ushyacushallanchu Tayta Diosninchipa Wawan cashanta musyachimanchi. Manchäga rusçhu wañur yawarninta jiçhashanpis musyachimanchi. Espíritu Santupis llapanta musyachimanchi. Payga imatapis rasullanta musyachicun. 7Chaymi quimsa yarpay Jesús shamushanta tantiyachimanchi. 8Quimsa yarpay juc yarpaylla caycan. Espíritu Santupis, yacuçhu ushyacushanpis, wañur yawarninta jiçhashanpis, llapan tantiyachimanchi Jesús rasunpa runa cashanta. 9Runa-masinchipa shiminta çhasquiycar, Tayta Diosninchipa shimintapis çhasquicushuwan. Paypa shimin sumaj Wawan Jesúspita tantiyachimanchi. 10Wawan Jesúsman yupachicur, Tayta Diosninchipa shimintapis çhasquicushcanchina. Wawanpita rimaycaptin shiminta mana çhasquicurmi ichanga, Tayta Diosninchitapis llullata-yupay ricaycanchi. 11Wawan Jesúspita rimar, mana ushyacaj cawayta tarichimashanchita musyachimanchi. Chayta tarinchi Wawan Jesúspa maquinçhu cawar. 12Tayta Diosninchipa Wawanpa maquinçhu cawar, mana ushyacaj cawayta tarinchi. Wawan Jesúspa maquinçhu mana cawajcunam ichanga mana cawangachu. 13Irmänucuna, Tayta Diosninchipa Wawan Jesúspa shiminta çhasquicush caycar, mana ushyacaj cawayta tarinayquitapis musyanquiman. Chaytam cartacaycämü. 14Nuwanchi Tayta Diosninchiman yupachicunchi. Mañacushanchi shungunman tincuptin, wiyamanchi. 15Mañacushanchita wiyaptin, llapan camacächishantapis musyanchi. 16Chaura juc irmänu tacsha juchata aparicuptin, Tayta Diosninchita mañacapushun mana wañucunanpaj. Tacsha juchaga Tayta Diosninchipita mana raquicächinchu. Chaymi mañacapuptinchi, mana ushyacaj cawayta Tayta Diosninchi tarichingapaj. Jatun juchata aparicujcunapaj mañacapunayquipämi ichanga mana rimacüchu. Jatun juchaga wañuyman runata çhayachin. 17Tayta Diosninchipa shungunman mana tincushancuna llapanpis jucha. Chaypis mana llapan juchachu wañuyman çhayachimanchi. 18Tayta Diosninchipa maquinçhu cawajcuna juchaçhu mana arunnachu. Tayta Diosninchipa Wawan Jesús washämanchi. Supay mana yatapämanchinachu. 19Tayta Diosninchipa wawan car, maquinçhu cawashanchita musyanchi. Juchaçhu arujcunam ichanga supaypa maquinçhüraj puriycan. 20Tayta Diosninchipa Wawan Jesús cay pachaman shamushanta musyanchi. Paymi Tayta Diosninchi imanuy cashantapis tantiyachimashcanchi. Paypa maquinçhu cawaycar, Wawan Jesucristupa maquinçhüpis cawaycanchi. Payga Tayta Diosninchi. Imaycamanpis maquinçhu cawachimanchi. 21Wawacuna, jircacunata ama manchapacunquimanchu. Chayllana.


text: 1Chaypita pichga junajta mayur cüra Ananíaswan waquin mayur Israel runacunapis, yaçhaj Tértuluta pushacurcur, Cesarea marcaman aywaran. Mandaj Félixman çhayaran Pabluta ñauquinanpaj. 2Mandaj Félixna Pabluta jayachiran. Dispächunman çhayachiptin, yaçhaj Tértulo niran: Mandaj Félix, ima allish allilla juyächimanqui. Tantiyay-sapa cayniquipa marcäcuna alli cawananpaj imatapis rurashcanqui. 3Tayta Félix, allilla cawachimashayquipita chay-tucuyçhu alli cawapäcurcaycä. Jatunpa cushicullä. 4Alli shungu captiquipis, alläpa mana jamarächicümanchu. Chaymi juc-ishcayllatasi wiyaycallämay, ari. 5Cay runash aypäcuj jishya-yupay chay-tucuyçhu Israel runacunata ticrapanacaycächin. Payga Nazaret marca Jesústa çhasquicujcunapa mayur runash. 6Jerusalén marcaçhüpis Tayta Diosninchipa wasintash pampaman çhurasha. Chaymi nuwacuna rïsu charirä. Quiquïcuna yarpashänuylla llapantapis ushyacächiyta munarä. 7Ichanga ushyacächinäpaj charirpaycaptï, cumandanti Claudio Lisias jaticämusha. Jiçhuramasha. 8Jinarcur ñaupayquiçhu ñauquinäpaj caçhamasha. Tayta Félix, quiquiquisi sumaj tapurga, rimashänuyllam juchanta taripanquipaj. 9Tértulo rimashallanta waquin Israel runacunapis rimarcäriran: Rasunpam nir. 10Chaura: Shimiquita wiyashun, Pablo nir mandaj Félix rimachiran. Rimachiptin, Pablo niran: Tayta, ima allish rimachicamanqui. Unaypita-pacha marcäcunata alli ricanqui. Chaynuypa manacajta jitapämashanpita chapacushaj. 11Chayraj çhunca ishcaywan (12) junaj Jerusalén marcaman Tayta Diosninchita alliman çhuraj aywashäpis. Shimï rasunpa cashanta musyanayquipaj, pitapis tapunquiman. 12Mana piwanpis piñanacuycajtachu, pitapis piñanacaycächijtachu tarimasha. Tayta Diosninchipa wasinçhüsi, shuntacäna wasiçhüsi, jinan marcaçhüsi mana pitapis ticrapanacachishcächu. 13Manchäga cay runacuna tumpaycäman. Rasunpa juchallicush captï, jajlläçhu mä, nimächun. 14Jesúspa shiminta çhasquicushäpita: Pantacash nimaptinsi, Tayta Diosninchipa maquinçhu cawaycä. Payllata manchapacü. Moiséspa shimin nishannuylla, unay willacujcunapa shimin nishannuylla, auquillunchicuna cawashannuylla cawaycä. 15Israel-masïcuna wañushcunata Tayta Diosninchi cawarachinan yupachicushan-jina nuwapis yupachicü. Payga shiminta wiyacujcunatapis, mana wiyacujcunatapis cawarachinga. 16Chaymi jucha aparicuyta mana munächu Tayta Diosninchipa ricay ñawinçhüpis, runa-masïcunapa ricay ñawinçhüpis. 17Unayga achca wata juclällaçhu juyar, pishipacujcunata yanapänäpaj cuyachicuynïcunatapis Tayta Diosninchipaj apar, Jerusalén marcäman cutirä. 18-19 Chaypita Tayta Diosninchipa wasinman ushyacuj aywarä. Ushyacurä Tayta Diosninchi alli ricamänanpaj. Jinarcur ruriman yaycurä. Juc-ishcaj runallawan Asia quinranpita shamuj Israel-masïcuna tarimasha. Piwanpis mana piñanacuycarächu. Paycunaraj shamunman ñauquimänanpaj. Llutanta ruraycajta tarimash carga, juchäta jurgapämänanpaj shamuchun. 20Manchäga cay runacuna jajlläçhu nimächun. Jerusalén marcaçhu mayur Israel runacunapa sisyunninçhu ñauquimarpis, mana ima juchätapis tarishachu. 21Nuwapa juchä shimïta jugarishallä. Shimïta jugarir, nirä: Wañushcuna cawarinanta yupachicü. Chaypita ñauquircaycämanqui. 22Chaynuy niptin, Tayta Jesúspita rimashanta sumaj musyar, juc junajpaj mandaj Félix jitaparan: Cumandanti Lisias shamuptinraj, imapita ñauquinacushayquitapis sumaj tapucushayqui nir. 23Jinarcur mandaj Félix täpaj murucunta niran: Pabluta ama wiçhgaychu. Manchäga täpaylla sumaj täpay. Ricsinacushancuna watucunantapis, imata apapämunantapis ama miçhanquichu. 24Warannincuna warmin Drusilawan ishcanin mandaj Félix çhayamuran. Warmin Drusila Israel warmi caran. Ishcanin Pabluta jayarcachir, rimashanta wiyapararan: Washäcuj Jesústa wiyacushun nir willapaptin. 25Pablo willaparan: Llapan runa allillata ruranman. Shungun munapashallanta ama ruranmanchu. Cay pacha ushyacaptin, Tayta Diosninchi llapan runapa juchanta jurgapanga nir. Chayta willapaptin, mancharicäcur Félix niran: Chayllapäna. Jäcur, yapay jayachishayqui. 26Chaynuypa parlaj tumpaylla achca cutipa Pabluta jayachiran: Caçhariycunäpaj jillayta jutupämanga nir. 27Jillayta mana jutupaptin, Pabluta mana caçhariranchu. Chaypita ishcay watata cargunpita mandaj Félix llucshicuran. Porcio Festuna cargunta çhasquiran. Mandaj Félix mayur Israel runacunawan alli ricanacuyta munar, Pabluta wiçhgaraycajllata jaguiycuran.


text: 1Diosníy, uyariway mañakususqayta, qhawariway waqasqayta. 2Qanman qhaparikamusqayta uyariway, Reyníy, Diosníy, imaraykuchus Qanmanta mañakuyki. 3Tata Dios, sut'iyaymanta mañakusqayta uyariwanki. Chhapu chhaputa Qanman willakuyki, chantá suyani imatachus ninawaykita. 4Qanqa mana sajra kajwan kusikoj Dioschu kanki; sajra runasqa Qanwan mana tiyakunkumanchu. 5Jatunchakojkunaqa mana ñawpaqeykipi sayayta atinkumanchu; Qanqa chejnikunki sajrata tukuy ruwajkunata. 6Qanqa llullasta t'ustirparinki; runa wañuchi wasanchajkunata Qanqa millachikunki. 7Noqarí wasiykiman yaykuyta atini mayta munakuwasqaykirayku. Santo wasiyki qhawarisqa, Qanman tukuy sonqo k'umuykukuni. 8Enemigosniyrayku, Tata Dios, cheqan kasqaykiman jina purichiway, cheqan ñanniykitataj pusaway. 9Paykunaqa llullakullankupuni. Sonqonkupeqa sajrallata yuyanku. Tonqorinkoqa kicharisqa covacha jina; siminkupis llullallata parlan. 10Diosníy, paykunata castigay wananankupaj; imatachus yuyasqankuta pantachiy. Anchata juchallikusqankurayku, ñawpaqeykimanta paykunata qharqoy, imaraykuchus contraykipi oqharikorqanku. 11Kusikuchunku Qampi pakakojkuna; kusisqapuni kachunku Qan paykunata waqaychasqaykirayku, ajinamanta munakusojkunaqa Qanrayku kusikunankupaj. 12Tata Dios, Qanqa bendecinki cheqan ruwajta. Munakuyniykeqa jark'akuna jina payta waqaychan.


text: 1Filistea runakunan Israel runakunawan maqanakurqanku, hinan Israel runakunaqa atipachikuspa ayqekapurqanku, askhataq Gilboa orqopi wañurqanku. 2Filistea soldadokunataq Saulta churinkunantinta qatiparqanku, hinaspan Jonatanta, Abinadabta, Malquishuatawan wañuchirqanku. 3Sinchita maqanakuspankutaq Saulta chawpinarqorqanku, hinan wach'iqkunaqa payman tariparqospa sinchitapuni k'irirqanku. 4Chaymi Saulqa arma apaysiqninta nirqan: –Espadaykita horqokuspayki sat'irqoway, chay mana iñiqkuna manaraq hamushaqtin, paqtan aypamuwaspa sat'irqospa ñoqawan burlakunkuman, nispa. Arma apaysiqnintaq ichaqa mana munarqanchu, sinchita manchakusqanrayku. Chaymi Saulqa payllaña espadanta pampaman sayarqachispa chay pataman wikch'uykukurqan. 5Arma apaysiqnintaq wañusqata Saulta rikuspa, paypas Saúl hina ruwaspa wañupullarqantaq. 6Chay hinapin Saulqa kinsantin churintin wañupurqan, arma apaysiqninpas, llapan runankunapiwan. 7Chhaynallataq Jezreel qheswa wayq'opi tiyaq Israel runakuna, Jordán mayu inti lloqsimuy ladopi tiyaqkunapas Israel soldadokunaq ayqekapusqanta rikuspanku, Saulpa churinkunantin wañusqanta yacharqospanku, paykunapas llaqtankuta wikch'uspa ayqekapurqanku. Chaymi Filistea runakunaqa tiyanankupaq hunt'aykurqanku. 8Qhepantin p'unchaytaqmi Filistea soldadokunaqa ayakunaq p'achan ch'utiq rispanku, Saulta kinsantin churintinta Gilboa orqopi wañusqata tarirqanku. 9Hinaspan Saulpa umanta qhorurqanku, soldado p'achantapas ch'utirqanku, hinallataq runakunawan willachirqanku Filistea suyuntinpi runakunaman, diosninku yupaychana wasinmanpas. 10Saulpa armankunatapas Astarte diosankuq wasinman churarqanku, ayantañataq Betsán llaqta perqaman warkuykurqanku. 11Galaadpi Jabes llaqta runakunataq Saulta Filistea runakunaq warkusqanta yacharqospa, 12llapan kallpasapankunaqa illariq tuta purispanku Saulpa ayanta churinkunaqtawan hoqarirqanku Betsán llaqta perqapi warkusqamanta. Jabes llaqtaman apakampuspataq chaypi kanaykurqanku. 13Tullunkunallatañan p'ampaykapurqanku huk tamarisco mallki chakiman, paykunataq qanchis p'unchaytapacha llakikuymanta ayunarqanku.


text:
Inkakunap wasichasqankuna
Inkakunaqa ancha sikllalla rikch'ayniyuq, ancha sinchi, sanaywaq, kunanraq rikunalla hatun wasikunatam wasicharqan.
Ima hinatas wasicharqan[llamk'apuy | pukyuta llamk'apuy]
Ulilla, hina-hinalla wasikunataqa tikakunawansi pirqacharqan, kunankamapas ayllu llaqtakunapiraq wasichanku hinas.
Qhapaqkunap wasinkunatataq, manqus wasikunatapas pirqana rumi ch'iquspa rumilla pirqakunamantas wasicharqan, mana pirqa llut'anatachu, mana isku chapusqatachu churaspa. Ancha allinta pirqasqa rumipura saywanman manapas tumichu, manapas yawrichu sat'ikuyta atirqan.
Inkakunap wasichasqankunapiqa ancha hatun rumikunatam tarinchik, ahinataq Saksaywamanpi, Qusqupi Hatun Rumiyuq sutiyuq k'ikllu ñanpipas. Manataqsi pirqankunata achalacharqanchu.
Lliwmanta aswan allin ch'iquqkunaqa Qullawmantas hamuspa Qusqu llaqtapi hatun Inka panakakunapaqsi llamk'aq karqan.
Inkakunap rumilla wasinkunaqa ancha sinchi kaspas pacha kuyuypapas manas thuñichisqanchu karqan, Ispañulkunap musuq wasichasqankuna urmaptintaq.
Inkakunaqa manas k'uktikunatachu, manapas p'aqchikunatachu pirqarqan. Punkunkunataqa wintanankunatapas kirma rumikunawanmi qatacharqan. Wasi qatankunaqa k'ullumanta chakakuqniyuq, ichhumanta, qachumanta rurasqas karqan, waylla qatas, ichataq chay pachamanta qatakuna manañam kanchu.
Inkakunap hatun wasi layankuna[llamk'apuy | pukyuta llamk'apuy]
- Kancha nisqakunaqa chawpi kanchata hatun tawa k'uchu hina muyuriq hatun wasikunas karqan. Sapa Inkap wasin, ichataq manqus wasikunapas - ahinataq Qusqupi Qurikancha - kanchas karqan. Huk kanchakunap puchunkunatataq Ullantaytampu llaqtapim tarinchik.
- Kallanka nisqakunaqa ancha hatun, 70-kama mitru suni wask'a wasis karqan, ñawch'i wasi qatayuqsi, Inka mama llaqtap kamachiyninpa llamk'achisqan.
- Usnu icha ushnu nisqakunaqa pata-pata hina rurasqa chuntu wasikunas karqan, chawpinpi siqana pata-patayuq.
- Tampu nisqakunaqa inka chaskikunapaq, puriqkunapaqpas qurpachana wasinkunas karqan, inka ñankunap kinrayninkunapi, sikllalla wasichasqas, mikhunapaq qullqayuqpas.
- Akllawasi nisqakunaqa akllasqa ñust'akunapaq wasis karqan, p'achakunatas, aqhatapas ruranapaq.
Inka wasiyuq llaqtakuna[llamk'apuy | pukyuta llamk'apuy]
- Qusqu suyupi
- Qusqu llaqta
- Saksaywaman
- Ullantaytampu
- P'isaq
- Qinqu
- Machu Pikchu
- Ullantaytampu (kunankamapas llaqtayuq, 2.792 m hanaq)
- Ayakuchu suyupi
- Willkawaman: Manqus wasi llaqtas, Chankakunata Puqrakunatapas atiparqaptin kamarisqa. Willkawaman pruwinsyapi, 3.490 mitru hanaq, 40.000-chá runayuq.
- Tumipampa (Tupaq Yupankipsi kamarisqan, Kañarikunata atiparqaspa)
- Kashamarka (Tupaq Yupankipsi kamarisqan)
- redirect Plantilla:Link FA


text:
Ansaltu
Ansaltu (kastilla simipi: Anzaldo) nisqaqa Buliwya mamallaqtapi, Quchapampa suyupi, T'arata pruwinsyapi, huk llaqtam, Ansaltu munisipyup uma llaqtanmi.
Llaqtapi paqarisqa[llamk'apuy | pukyuta llamk'apuy]
Kay llaqtapi runaqa astawanpis jallp'api tukuy laya puquykunata puquchikusqankumanta qullqita jap'ikunku. Paykuna papata, riwuta, sarata, siwarata ima astawan tarpunku. Q'umir yurakunatawan misk'i puquykunatawanpis puquchikullankutaq. Jinallamantataq uywakunata uywaspa chanta ranqhaspa. Wakin runa kay ayllupi sapa k'uychichaw p'unchaw puquchisqankuta, mikhunata ima ranqhaspa qullqichallankutaq.


text: 1Mayta niyki kayta Diospa ñawpaqempi, Cristo Jesuspa ñawpaqempipis, pichus kawsajkunata, wañusqastapis juzganqa rey jina kamachinampaj jamuynimpi, chaypapi. 2Diospa Simi Nisqanta willaraypuni tutapis, p'unchaypis, ima ratollapis; jinataj juchata reparachiy, k'amiy, runastataj sonqonkupi kallpachay, pacienciawan allinta yachachispa. 3Chayta nini, imaraykuchus uj p'unchay jamonqa, chay p'unchaypitaj runas mana uyariyta munanqankuchu cheqa kaj yachachiyta. Manachayqa sajra munayninkuman jina yachachejkunata tantanqanku, imaynatachus uyariyta munasqankuta yachachinankupaj. 4Cheqa kajta mana uyariyta munanqankuchu, qhasi manakaj cuentosllata uyarisqankurayku. 5Qantajrí maychus kajta kawsakuy tukuy imapi, ñak'ariypipis pacienciakuspa. Evangeliota willaraypuni. Imachus ruwanaykita allinta junt'ay. 6Noqaqa wakichisqa kani kawsayneyqa Diosman jich'asqa jaywana jina jaywasqa kanampaj. Wañunay horaqa qayllapiña kashan. 7Llallinakupi sumajta tinkuni; maymanchus chayanayman chayaniña; Diospi creesqaypi mana llawch'iyarqanichu. 8Kunantaj noqapaj waqaychasqa kashan cheqan kawsaymanta pillu, mayqentachus cheqan kaj juez Señorqa t'inkata jina qowanqa jaqay p'unchaypi, chay. Manataj noqallamanchu qowanqa, astawanqa jamunan p'unchayta munakuywan tukuy suyajkunamampis qollanqataj. 9Usqhayllataña noqaman jamuy. 10Demasqa saqerpariwaspa, Tesalónica llajtaman ripun, kay pachaj imasninta munakusqanrayku. Crescentepis Galaciaman rin, Titotaj Dalmaciaman. 11Lucaslla noqawan kashan. Jamuspaqa, Marcosta pusampuway, imaraykuchus payqa noqapaj sumaj yanapa. 12Tiquicota Efesoman kacharqani. 13Jamoj jinataj, Troaspi Carpoj wasimpi saqesqay qhatakunayta, librosniytawan apampuway, astawanqa qarapi qhelqasqastawan. 14Herrero Alejandroqa ashkha sajra imasta ruwawarqa; paymantaj Señorqa kutichiponqa ruwasqasninman jina. 15Qampis paymanta allinta qhawakuy, imaraykuchus anchatapuni yachachisqanchejpa contrampi sayaykorqa. 16Ñawpaj kutita kamachejkunaj ñawpaqenkupi ch'ataykuwasqankumanta kutichikushajtiy, mana pipis yanapawarqachu; tukuyninku saqerpariwarqanku. Chaymantaqa ama paykunata Dios juchachachunchu. 17Chaywampis, Señormin noqawan karqa, kallpachawarqataj evangeliota sut'ita willanaypaj, mana judío kajkuna uyarinankupaj. Ajinamanta Señorqa wañuymanta librawarqa leonpa siminmanta jina. 18Tukuy sajra kajmantapis waqaychallawanqataj janaj pacha reinompaj. Payqa jatunchasqa kachun, wiñaypa wiñaynimpaj. Ajina kachun. 19Napaykapuway Priscilata, Aquilata, Onesíforoj wasimpi kajkunatawan. 20Erastoqa qhepakorqa Corintopi, Trofimotataj onqosqata saqerqani Miletopi. 21Chantá jamuypuni, manaraj chiri tiempo chayamushajtin. Qanta napaykamusunku Eubulo, Pudentewan, Linowan, Claudiawan, tukuy hermanospiwan. 22Señorqa qanwan kachun. Jinallataj Diospa qhasilla k'acha yanapaynin qankunawan kachun.


text: 1Diostaq Noemanta yuyarikurqan, hinallataq arcapi paywan kaq lliw animalkunamantapas, lliw uywakunamantapas. Diosmi kay pachaman wayrachimurqan, hinan unuqa pisiyayta qallarirqan. 2Chinkay-chinkay unu pukyukunataq wisq'akapurqan, hinallataq hanaq pacha phawchikunapas, manañan parampurqanchu. 3Hinaqtinmi unuqa kay pachapi ch'akiykapusharqan kayman chayman aytikuspa. Pachak phisqa chunka p'unchay qhepatan unuqa pisiyaykapurqan, 4hinan arcaqa tiyaykurqan Ararat orqo-orqopi, qanchiskaq killaq chunka qanchisniyoq p'unchayninpi. 5Unun pisiyasharqan chunkakaq killakama, chunkakaq killa qallariypitaq orqokunaq uman rikhurirqan. 6Tawa chunka p'unchay qhepatataq, Noeqa arcapi ventana ruwasqanta kicharirqan, 7hinaspan alqamarita kacharqan, chaytaq lloqsispa muyurqan unu kay pachapi ch'akipunankama. 8Hinallataq palomatapas kacharqan kay pachapi unu ch'akipusqañachus chayta yachananpaq, 9palomataq mana tarirqanchu maypi tiyaykunanta kay pachantinpi unu kashasqanrayku. Chaymi arcaman kutimpurqan, hinaqtinmi Noeqa hap'ispa kasqan arcaman apaykurqan. 10Ahinapin qanchis p'unchaytawanraq suyarqan, yapamantataq arcamanta palomata kacharqan. 11Hinan palomaqa payman kutipurqan llanllashaq olivo raphita chhurunanpi achuykusqa. Chaymi Noeqa yacharqan kay pachapi unu ch'akipusqanta. 12Hinan huk qanchis p'unchaytawanraq suyarqan, hinaspan palomata kachallarqantaq, manañataq astawan palomaqa payman kutimpurqanchu. 13Soqta pachak hukniyoq watayoq Noé kashaqtintaq, ñawpaqkaq killa qallariy p'unchayta, unuqa kay pachapi ch'akipurqan. Hinan Noeqa arcaq qatanta kicharispa qhawarirqan, hinaspan rikurqan kay pachaqa ch'akipusqanta. 14Iskaykaq killaq iskay chunka qanchisniyoq p'unchayninpitaq kay pachaqa ch'akiña kapurqan. 15Diostaq Noeta nirqan: 16–Arcamanta warmiykipiwan lloqsiy, hinallataq churiykikunapas warmintinkama. 17Horqopuy llapa t'aqa animalkunata, phalaq animalkunata, uywakunata, pampanta llapa suchuqkunata. Ripuchunku kay pachantinman, mirachunku askhayachunkutaq, nispa. 18Chaymi Noeqa warmintin lloqsirqan, hinallataq churinkunapas warmintinkama. 19Kaqllataq arcamanta lloqsirqan llapa animalkuna, llapa phalaq animalkunapas, pampanta llapa suchuqkunapas t'aqankuman hina. 20Noetaq Señor Diospaq huk altarta perqaspaña, hap'irqan llapa sacrificana animalmanta, llapa sacrificana phalaq animalmanta, hinaspanmi altarpi ruphachispa sacrificiokunata haywarqan. 21Señor Diostaq sumaq q'apayta chaskispa sonqonpi nirqan: –Manañan runa hawa kay pachata ñakasaqchu, wayna kasqanmantapachan runaq sonqonqa mana allin yuyaykuq, manañan astawan lliw kawsaqta ch'usaqyachisaqchu kunan ruwasqayta hinaqa. 22Chaywanpas kay pacha kanankamaqa kanqaraqmi tarpuypas, cosechapas, chiripas, q'oñipas, poqoypas, chirawpas, p'unchaypas, tutapas, nispa.


text: 1Chay tyimpukunapi gubyirnu Herodesqa, qallariran Jesucristupi wakin kriyiqkunataqa kusata qischaq. 2Chaymi kach'akuran Juanpa uknin Santiaguta ispadawan wanuchinanllapapaq. 3Chaynu Santiaguta wanuchishanpaqmi Israel runakunaqa kusa shumaqta yarpuranllapa. Chayraykumi Herodesqa kach'akuran Pedrutapis aypar karsilananllapapaq. Chaykunataqami Herodesqa ruraran Pascua fyistapi tantakunata mana libadurayjuntachu mikunchik chay diyakunapi. 4Chaqa payqari yarpuran, Pascua fyista pasatin, Pedrutaqa tukuy runakunapa naypanman apatin, rikar yach'atinllapa wanuchinanpaq nir. Pedro karsilpi katinqami kuytayaranllapa dyisi-saysi (16) suldadukuna, kwatru kwatru turnanakur ima. 5Chaynumiri Pedrutaqa karsilpiqa suldadukuna allita kuytayaranllapa ama lluqshinanpaq. Piru kriyiq masinkunaqami mana shaykuq mañakuyaranllapa Dyusman, Pedrupaqqa. 6Herodes, runakunapa naypanman apananpaq diya quyapachanqa, Pedruqa punuyaran ishkay suldadukunapa ch'aypinpi, ishkay kadinakunawan alli watakasha. Nataq wakin suldadukuna-shuypaqa karsilpa punkunpi kuytakuyaranllapa. 7Chaymantami illaqmanta Amitunchikpa uk angelnin chaypi rikaritin, kusa llipya intiru karsilqa tikrakaran. Chaymi angelqa Pedrutaqa qichqanmanta kumsar rikch'achir kaynu niran: --Utqar shariy, kananlla nir. Chaynu nitinqa chay kutilla, Pedrupa makinmanta kadinakunaqa rataran pachaman. 8Chaymi angelqa Pedrutaqa niran: --Allita wach'kakur, llanqikita llanqikuy nir. Chaynumiri Pedruqa ruraran. Chaymi angelqa qashan niran: --Qataykita qatakur, nuqapa ikiyta shamuy nir. 9Chaynu nitinqami Pedruqa angelpa ikinta riran, a'ngel rurayashanqachu chiqap kanqa, manaqachu mana nirmapis, mana yach'archu. Ashwan paytaqa yarpuchiyaran yanqa musquyninlapi rikaq yupay. 10Chaynu yarpuyarmapis Pedruqa angelwanqa naypaq kuytakuq suldadukunapa ch'aypinta pasaran. Chaynulla mas riyarqa uk suldadukunatapis pasaranna. Chaymanta mas naypaqman riyarllapaqa ashwan ch'aranllapana karsilpa waqta lluqshina jyirru punkunmanpis. Chaymi chay punkuqa paylla kich'akaran. Chaynami, lluqshir ishkantin riyatinllapaqa, wakaqpina karqa, angelqa paylatana dijaran Pedrutaqa. 11Chaymi Pedruqa chaypiraq kwintata qukar niran: "Kanan-shuypaqa Amituyqa chiqapta, angelninta kach'amusha washamananpaq Herodesmanta, chaynulla Israel runakuna tukuy imata ruramananpaq kashanmanmatapis" nir. 12Chaynu kwintata qukarnaqa, Pedruqa riran Juanpa maman Mariapa wasinman. Kay Juantami Marcos niqllapapis. Chaypimi kusa achka kriyiq masinkuna tantakasha, Dyusman mañakuyaranllapa. 13Chay wasiman ch'arnaqami, waqta yaykuna punkumanta takakur qayakuran. Chaymi, uk warmi wamra Rode shutiq, punkumanta qayakuqta uyaparqa kallparan rikaq. 14Chaymanta, rimayninmanta Pedrutaqa riqsiran. Chaymi chay warmi wamraqa kusata aligriyar, punkuta mana kich'archu ruriman kallparan wakinkunata willaq, Pedrumi chay punkupi qayakuyan nir. 15Chaymi paykunaqa niranllapa: --Yaruyashayki kanqa nir. Chaynu nitinllapamapis, wamraqa niran: --Chiqaptami pay nir. Chaynu nitinmapis, paykunaqa niranllapa: --Manami Pedruchu kanqa. Ashwanmi angelnin kanqa nir. 16Chaynu ninanllapakamanqa, qayakuyaran Pedruqa. Chaymi rir punkuta kich'ar, Pedruta rikarqa alliplata dispantakaranllapa. 17Piru, Pedruqa makinlawan willaran uyarananllapapaq. Chayna paykunataqa parlaran imanushi, Tayta Dyusqa karsilmanta urquran nirmapis. Chaynullami niranpis: --Kay nishushayllapatami, parlankillapa Santiaguta, chaynulla kriyiq ukninchikkunatapis nir. Chaynu nirqa, chay kayashanmanta yarqur riran uklawtana. 18Achkiyatinnaqa, chay suldadukuna-shuypaqa mana imanu tukushaq nirpis yach'aranllapachu. Chaqa paykunaqari mana yach'aranchu maytataq Pedruqa risha nirmapis. 19Chaymanta, Herodesqa kach'akuran Pedruta maskananllapapaq. Piru mana tariyta puytitinllapanaqa, chay kuytakuqkunata uchachar, Herodesqa mantakuran wanuchinanllapapaq. Chaymantami Herodesqa Judeamanta lluqshir, riran Cesareamanna taq. 20Chaypi katinmi Tiro, Sido'n pwiblukunapi taqkunaqa Herodesmanqa rinanpaq yarpuranllapa: Herodesqa, alliplata piñakusha nuqanchikkunawanqa. Rir shumaqchanakushunllapa paywan. Chaqa paypa pwiblunmanta mikunanchikta rantimunchik nir. Chaynu rinanllapapaqqa, naypaqtaqa amiguta ayparanllapa, Herodespa uk kusa yanapaqnin Blasto shutiq runawan. Payraykumi, Herodeswanqa shumaqchanakuranllapa. 21Chaymi, Herodesqa uk diyapi paywan pulla tantakar parlananllapapaq niran. Chay diya ch'amutinqa, payqa kusa shumaqta mudakur mantakunan samananpi tar, kusa shumaqta rimaran. 22Chaymantami chay uyakuqkunaqa, kusa jwirtita rimar, niqllapa: --¡Kay rimaqqami dyus, mana yanqa runalachu! nir. 23Chayta nitinllapaqa, Herodesqa Dyusta mana alabarchu, ashwan payna dyusnu kusa puytiq tukuran. Chaymi Amitunchikpa angelninqa kusa saqra nanayta Herodesman kach'amutin, limpu kurur tukukar wanuran. 24Piru ashwan kriyiqkuna-shuypaqa Amitunchikpaq rimatinllapa, shikwakaran chay rimashankunaqa. Chaymi, tukuy uklaw pachakunapipis yach'aranllapana Amitunchikpa rimayninpaqqa. 25Chaymanta Bernabiwan Saulo Jerusalenpi qillayta apustulkunata qushana karqa tikrakamuranllapana Antioquiaman. Piru Marcos ninllapa chay Juanta aparmi shamuranllapa.


text: 1Ñam sircayämulaña Egiptopi Libraculcäśhan Fistaćhu Mana Libadürayu Tanta Fistaca. 2Chayćhümi puydï sasirdüticunäwan yaćhachicücunaca malcäta lisirapäcul artillawan Jesusta chalalcachil wañuchipäcunanpä ashipäcula. 3Chayćhümi Jesuspa jucnin yaćhapacünin Judas Iscarioti nishanman Satanaśh uśhtüña. 4Jinaptinmi puydï sasirdüticunäman, Diospa chuya wasip täpänincunämanpis Judas lila “¿Imanuypam Jesusta maquiquiman ćhulaycämucman?” nil niycü. 5Niptinmi sumä cushisha: “Luläluptiqui'a pägaśhayquim” nipäcula. 6Niptinmi Judas awnilcul Jesus ash nunallawan cananta imanuypapis chalaycachinanpä licapayäla. 7Jinayaptinmi Mana Libadürayu Tanta Fista ćhämun. Chaypämi juc malta uwishta wañuchipäcunan cala. 8Chayćhümi Jesus Pedroctawan Juanta caćhala: “Alistapämuy-ari” nil. 9Niptinmi: “¿Mayćhümi?” nipäcula. 10Niptinmi: “Canan Jerusalenta cutipäcul tincunqui yacun ipicüśha liyä wayapawan. Paytam may lishantapis atipäcunqui. 11Wasinman ćhaycul ji'acuycuptinmi wasiyüninta nipäcunqui: ‘Yaćhachicünïmi nishunqui “¿Mayannin cuartuyquim yaćhapacünïcunawan cay fistaćhu micapäcunäpä cayan?” ’ nil. 12Nipäcuptiquim juc jatun cuartunta tuqui allichäśhacta altuśhninćhu licachipäcuśhunqui. Chayćhu lulapämuy” nila. 13Niptinmi yaćhapacünincuna malcaman ñawpapäcula. Chayćhüshi nishantanülla rasunpa lluy talilcälil alistapämula. 14Chaypïtam Jesus parti yaćhapacünincunäwan ćhaycamul mïsaćhu micunanpä cayalcäla. 15Chayćhümi Jesus nila: “Caynu amcunawan sinaycuyta mayćhá munalá cay cawsaynïćhu. 16Rasunpa manaćh imaypis caynu'a micuśhächu aśhta Diospa gubirnunćhu cay lulaśhäcuna lluy tantiacacunancama” nil. 17Nilculmi bïnuntin cüpacta apticulcul Diosta anradisicula. Jinalculmi yaćhapacünincunacta nila: “Caypi llapayquipis pasachinacul upyapäcuy. 18Caypi'a manañam mallilcuśhächu Diospa gubirnun ćhämunancama” nil. 19Nilculmi Diosta anradisiculcul aptiläśhan tantäta partila cay nishtin: “Cay tantämi aychá. Amcuna-laycum cay aychäta wañuyman uycú. Caypi puntaman lulaśhäta yalpayniquiwan micapäcuy” nil. 20Chaynütacmi sinayta camacalculpis juc cüpa bïnucta apticulcul nila: “Cay cüpa muśhü limalicuy amcuna-laycu jićhaśhá yawarnïwan tacyalpachishäcämi” nil. 21Chaynu nilculmi: “Canan ipanchamäca ya'anchicwan cuscam micuyan. 22Ya'a Rasun Nunap Chulincäpi isquirbishancämi lulacacun'a. Ñatac ¡chay ipanchamäca imanuylä can'a!” nin. 23Niptinmi yaćhapacünincuna quiquin-pula tapunacucuyan: “¡¿Imatan?! ¡¿Mayanninchictan chaynu cayanchic?!” nil. 24Chayćhümi llapa yaćhapacünincuna pilyap-pilyacuyalcan mayannin puydï cananpïtapis. 25Jinayalcaptinmi Jesus nila: “Juc-lädu nasyuncunap puydïnincuna jinantin nunantam alafirsa duminalcul llaqui bïdacta pasachin. Jinalculmi ‘Allintam lulayá nunäcunapä’ nil'a alawacunpis. 26Amcunaćhu'a ama chaynu cachunchu. Aśhwanpam amcunaćhu allin puydïninpa licaśha can'a śhullcanuy llapanta sirbïca. 27Chay juc nunacunacá ¿mayannintatan mas puydïpa licapäcun? ¿Mïsaćhu täcücätachun icha sirbïcätachun? ¿Manachun paycuna mïsaćhu täcücäta puydïpa licapäcun? Ñatac licapämäśhayquinüpis ya'a amcunacta sirbicmi. Chaynu captin'a amcuna ¿imanuytan capäcunqui? 28“Cananmi Taytá maquïman ćhulaycamun lluy gubirnunta. Caynu canancama ima ñacaycunacta pasaptïpis mana caćhaycälimäśhayquipïmi canan partiycälishayqui cay imapis lluy cänïta. Jinamanmi ćhunca ishcayniyu caśhta Israel malcäta cäraycälinayquipä ćhulaycälishayqui” nil. 31Nilculmi Pedrocta nila: “Ay, Simon, Simon. Trïgu wipyaylla amcunacta camacaycüśhunayquipämi Satanaśh alli-allicta wañupacuyan. 32Pedro, masqui chaynu captinpis chalapacamayniqui mana lluy chincalpunanpämi ya'a mañacuyá. Ñatac caśhan ya'aman licaćhacamulćha aśhwanpa chalapacü-masiquicunactapis am callpanchaycunqui” nila. 33Niptinmi Pedro: “¡Taytáy, masqui ima cacuptinpis anwanmi carsilmanpis yaycuśhä! ¡Wañuycäcamapis atishayquim!” nila. 34Niptinmi: “Rasunpa canan tuta wallpa wa'amunanpá ñam quimsa cutictaña ‘¡Caytá manam lisïchu!’ nil nimanqui” nila. 35Chaypïmi Jesus tapula: “Unay mana alpurjayüta, mana illayniyüta, cala ćhaquillacta caćhäläliptí ¿imapïpis lluychun palpucälälimulanqui?” nil. Niptinmi: “Manam imapis faltapämälachu” nipäcula. 36Niptinmi: “Chaypun cushishamá chalapacalcämälanqui, ñatac canan'a ¿imanuyćha can'a? Canan imayquipis faltaśhuptiqui'a quiquiquicunañari licaculcay ima pishishuśhayquitapis. Apay-ari canan'a illayniquitapis, alpurjayquitapis. Ñatac ispädayqui mana capuśhuptiquipis, müdanayquita lanticulcul lantipäcuy-ari. 37“Diospa willacünin ya'api nila: ‘Jucha-sapapä licaśham can'a’ nilmi. Chay nishan üraca ñamá jananchicćhüña. Cay imam nishannümi ya'awan lluy lulacacun'a” nila. 38Niptinmi nipäcula: “Taytáy, cayćhu ishcay ispädallanchic'a cayäñämi” nil. Niptinmi: “¡Basta, camacächunña!” nila. 39Chaypïmi custumrinmannuy Ulibus ulüta licuptin yaćhapacünincuna atipäcula. 40Chay ulüman ćhälulmi Jesus nila: “Diosta ruygaculcay cay śhamü llaquicuycunäćhu callpawan śhaycapäcunayquipä” nil. 41Nilculmi chaypi caluscaman licula. Chayćhümi un'ulacuycul Diosta ruygacula: 42“Taytáy, munal'a cay ćhacćhä-yupay ñacaycunäpi julaycallämay. Ñatac amatac-ari ya'a munaśhänu'a cachunchu, sinu'a ampïtaćh imanuypis can'a” nil. 43Niyaptinmi juc anjil sïlupi licalilcamul callpanchäla. 44Chaymi chay sumä llaquicuyninćhu mas callpawan ruygacula. Jinaptinmi yawarnu südayninpis pampäman ćhalćhala. 45Chay ruygacuśhanpi cutimulmi yaćhapacünincunacta llaquicuypi puñuywan aysachicüśhacta talïlun. 46Jinaptinmi nila: “¿Puñuyalcanquilächun imamá? Śhalcuy-ari. Cay śhamü llaquicuycunäćhu callpawan śhaycapäcunayquipä Diosta ruygaculcay” nil. 47Chaynu niyällaptinlämi achca nunacunacta puśhapacüśha jucnin yaćhapacünin Judas ćhämun. Chayćhümi Jesusman aśhuycul custumrinmannuy muchaycul saludaycula. 48Jinaptinmi Jesus nila: “Judas ¿caynu muchaycuyllayquiwanchun ya'a Rasun Nunap Chulincäta caynu ipanchämanquiman?” nil. 49Niptinmi parti yaćhapacünincuna imapis mana allin pasananta tantialcul: “Taytay, cay ispädawan-ari ya'acunapis difindiculcäśhä” nila. 50Nilculmi jucnin puydï sasirdütip uyway nunanpa allï linlinta pasächin. 51Jinäluptinmi Jesus: “¡Basta! ¡Chaytá ama lulaychu!” nila. Nilculmi chay nunap linlinta yataycul sänachila. 52Chayćhu puydï sasirdüticunaca, Diospa chuya wasip täpänincunaca, prinsipal yaśhacuna puśhananpä lluy śhäcucuyalcaptinmi: “¿Ya'a suwachun imam calá caynu caśhpiqui ispädayqui aysacälälisha puśhapämänayquipä? 53Walan-walan Diospa chuya wasinćhu yaćhayächiptïpis manatac chalapämälanquichu. Ñatac canan'a callpayu mala-üraćhünümi cacuyanchic. Chaymi canan amcunactá caycunacta lulapäcunayquipä tücälälishunqui” nila. 54Nilcuptinmi Jesusta chalalcul puydï sasirdütip wasinman puśhaculcäla. Pedroñatacmi calullapi atila. 55Chayćhümi chay wasiyüpa uywaynincuna ninacta walacalcachil muyülïninman cunćhacaycälil patyu ćhawpićhu unupacuyalcäla. Chaymi Pedropis ćhaycul-pacha unupacü aśhuycula. 56Chaynayaptinmi jucnin walmi alli-allicta licapaycul: “Cay nunäpis wic nunäwanchućhari cayäla” nin. 57Niptinmi Pedro: “Walmi, ¿mayanpïćha limacunquipis?” nila. 58Chaynu nilcul cayaptinmi unascapïtá jucninpis licalcul nintac: “Ampis wic nunacunäpa caśhta-masin-ari cayanqui, ¿aw?” nil. Niptinmi: “Manam lisïchu. ¿Mayanćha cacunpis?” nila. 59Chaypïtam juc ürapïtanu'a jucpis nicuyan: “Caypis wic nunäwan pulï-ari. Galilea nunäpanüllam limacuyninpis cañä” nil. 60Niptinmi: “Wayapa ¿imapïćha chayta limacunquipis? ¡Manam yaćhächu!” Caynu niyällaptinlämi wallpa wa'amun. 61Jinaptin Pedrocta Jesus licalcämuptinmi yalpaćhacülun “Wallpa wa'amunanpá quimsa cutictañam ipanchämanqui” nil nishanta. 62Jinalculmi chaypi yalalcamul llaqui-llaquicta wa'acuyan. 63Ñatac chayćhu chay täpänin nunacunämi burlapalcul burlapalcul Jesusta lluy ma'apäcula. 64Jinalmi payta bindacaycälil: “Yaćhätucü, má niycälimay ¿mayannïshi tacapäcuñac?” nipäcula. 65Nilcul nilculmi imaymanacta insultapäcula. 66Chayćhu achicäluptinmi prinsipal yaśhacuna, puydï sasirdüticuna, camachicuyta yaćhachicücunaca juntunacälälila. Jinalculmi Israel malcap quija arrinlänincunaman Jesusta puśhala. 67Chayćhümi tapupäcula: “Má, canan, nipämay ¿amchun Caćhamuśhan Salbacüca cayanqui?” nil. Niptinmi Jesus: “ ‘Aw’ nipti'a manaćh quiripämanquimanchu. 68Ñatac chaycunapi limal'a, yan'añaćh limachwanpis. 69Ñatac cayta yaćhapäcuy: cananpi-pacham cay ñawpäniquićhu Rasun Nunäta Tayta Dios prinsipal mandacüninpä lädunman taycaycachiman'a” nin. 70Niptinmi llapanpis nicuyalcan: “¿Chayurá ‘Diospa Chulinmi cayá’ niyanquichun?” nil. Niptinmi: “Aw, amcuna nimäśhayquinümi” nila. 71Niptinmi ninacücuyalcan: “Canan quiquinpa shiminpi caynu uyaliyal'a ¿ima mastañam pï niycamänanchictapis munaśhun?” nil.


text: 1Jesucristuman yäracog mayinsicunawan imaypis cuyanacuyanqui. 2Saynöla wayiquiman pipis posädacog chämuptin posädasiyanqui. Sayno posädasiyashganchömi waquin runacuna mana musyaycar angilcunata posädaycasiyash cashga. 3Carcilcho caycag yäracog mayinsicunata ama gongäyaysu. Nacasiyäshuptiqui pilapis yanapäshunayquita munayashgayquinöla gamcunapis yäracog mayinsita nacasiptin yanapäyanqui. 4Majayog cagcuna majayquiwan cuyanacur ali cawayay. Adulteriucho ama cayaysu. Tayta Diosninsega juzgangami adulteriucho cagcunata y majaynag caycar jucwan jucwan punucogcunata. 5Saynöpis guellaylapäga ama wachacash cayaysu. Saypa trucanga gänayashgalayquiwan contentu cawayay. Ama gongäyaysu Tayta Diosninsi cayno nishganta: “Imaypis mana cachaypami yanapäyäshayqui. Saynöpis gamcunawanmi imaypis caycäshä.” 6Mastapis Tayta Diospa palabrancho caynömi nican: “Tayta Dios imaypis yanapaycämaptenga manami imatapis mansacösu. Runacuna nacasimaptinpis Tayta Diosmanmi imaypis yäracushä.” 7Jesucristupa wilacuyninta yachasishogniquicuna Jesucristuman yäracur cawayashganno gamcunapis Jesucristuman yäracur cawayay. 8Jesucristoga unay cashgannölami cananpis y imayyagpis munayyog caycanga. 9Wilacuyninpis saynölami imayyagpis caycan. Sayno caycaptenga ama chasquiyaysu lutan yachasicogcuna yachasiyashganta. Waquin runacunaga cayno nirmi lutanta yachaycäsiyan: “Jerusalén altarcho uywacunata rupasir estata ruraptin gamcunapis marcayquicunacho shuntacaycur estata rurayay. Fiestata rurar micuyaptiquimi Tayta Diosninsi perdonayäshunqui jusalicuyashgayquita.” Sayno nir yachasiyäshuptiqui ama chasquipäyaysu. Tayta Diosninsega perdonamansi Jesucristuta chasquicushgansipitami, manami estata rurar micuyta micushgansipitasu o uywacunata altarcho rupasishgansipitasu. Sayno ruraptinrä Tayta Dios perdonananpä cashganta yarpagcunaga manami salvashgasu cayangapä. 11Unay cag conträtuchöga mandag cüracunapis uywacunata pishtarcur yawarlantami Lugar Santísimuman yaycasiyag. Saychömi Tayta Diosta manacuyag runacuna jusalicuyashganpita perdonash cayänanpä. Nircur say uywacunapa aysantaga täyashgan marcapita jorgurirmi rupasiyag. 12Saynölami Jesucristutapis marcapita jorgurcur cruci caypa wanusiyargan. Yawarninta jichar sayno wanushganpitami jusansicunata Tayta Diosninsi perdonamansi. 13Jesucristo sayno nacaycaptenga nogansipis pay nacashganno nacarpis o payta jamurashganno jamurämashgapis paylaman imaypis yäracur cawashun. 14Nogansega cay pasacho gorpanölami caycansi. Saymi gloria marcaman chänansipä cagta shuyacuycansi. 15Sayno caycaptenga Jesucristuman yäracur Tayta Diosninsita imay hörapis lapan shongunsiwan alabayculäshun. 16Saynöpis mana gongaypa jucniqui jucniqui imalawanpis yanapänacuyay. Sayno yanapänacur cawashgami Tayta Diosninsi cushicun. 17Mayor wauguicuna yäsiyäshushgayquita cäsucuyay. Tayta Diosta cuentata goyänanpä cayashganta musyarmi paycuna gamcunapä waran waran yarpachacuycäyan shumag ricayäshunayquipä. Sayno caycaptenga shacya shacyala yachasishunayquipä chasquicuyay. Mana chasquicuyaptiquega walälami yachasiyäshushgayquipis canga. 18Tayta Diosninsita manacuyay pay munashganno imaypis cawayänäpä. 19Saynöpis payta manacuyay gamcunaman yapay cutimunäpä. 20Ali cawayta gomagninsi Tayta Diosninsi imaypis yanapaycuyäshunqui mana jusalicuypa pay munashganno cawayänayquipä. Sayno cawanansipämi Jesucristo yawarninta jichar cruzcho wanorgan. Pay wanushgan hörami Tayta Diosninsi nogansiwan conträtuta rurashga jusansicunata perdonamänansipä. Wanushganpitami Jesucristuta Tayta Diosninsi cawarisimush. Saymi cananga Jesucristo shumag ricaycämansi uyshancunata misicog runa ricashganno. Sayno cashganpita imayyagpis Jesucristo alabash cayculäsun. Amén. 22Waugui-panicuna, shumag yachacuyänayquita munarmi walcalatapis cay cartacho yäsimushcä. 23Wauguinsi Timoteupis carcilpita yargamushganami. Gamcunaman manarä shamuptë pay chämuptenga ishcäcunami shayämushä. 24Salüdöta goyculanqui Jesucristupa wilacuyninta wilacogcunata y lapan waugui-panicunatapis. Italia nacionpita cag waugui-panicunapis saynölami salüdunta gamcunapä apasicayämun. 25Tayta Diosninsi cuyapar yanapaycuyäläshunqui ali cawayänayquipä. [Amén.]


text: 1Jesusqa chay hatun laguna qochapa patanpin yapamanta yachachiyta qallariran. Hinaqtinmi ashka runakuna chayman huñunakamuqtinku, Jesusqa huk boteman wicharan. Hinaspan chay botepi Jesusqa tiyayuran yachachinanpaq. Chaypi kaq runakunañataqmi chay laguna qochapa patanpi qepakuranku. 2Hinaspan Jesusqa tukuy imaymanata yachachiran ejemplokunawan. Chaymi Jesusqa huk ejemplota willaspa, khaynata yachachiran: 3—Uyariychis kayta. Huk runan mukhu t'akaq riran. 4Chaypi t'akashaqtinmi, wakin mukhuqa ñan patakunaman urmaran. Hinaqtinmi mukhu alayrillapi kaqtin pichinkukuna hamuspa mikhuranku. 5Wakin mukhuñataqmi ranra-ranraman urmaran. Chaypin chay mukhuqa mana ashka allpallapi wiñamuran. 6Ichaqa saphin mana ashka allpapi kaqtintaqmi, inti lloqsiramuspa ch'akichiran. 7Wakin mukhuñataqmi kishka-kishka ukhukunaman urmaran. Chaymi chay kishkakunaqa, chay mukhu wiñamuqmantapas aswan mastaraq wiñaruspa taparuran; chaymi chay mukhu wiñamuqqa q'elloyaspa mana rururanchu. 8Wakin mukhuñataqmi allin wanu allpaman urmaran. Chaymi chay mukhuqa sumaqta wiñamuran. Hinaspan wakin mukhuqa kinsa chunkata rururan, wakintaq soqta chunkata, wakinñataq pachaqta, nispa. 9Chayta willaspanmi Jesusqa niran: —¡Sichus cheqaqtapuni ninriyoq kankichis chayqa, allintayá uyariychis kay nisqaykunata! nispa. 10Runakunaqa Jesuspa kasqanmantan yaqa llapallanku pasapuranku. Hinaqtinmi Jesuspa chunka ishkayniyoq discipulonkunaqa, hinallataq chaypi qepakuq wakin runakunapiwan, Jesusta tapuranku chay mukhu t'akay willakusqan ejemplomanta. 11Chaymi Jesusqa contestaspa, khaynata niran: —Diospa gobiernanan sumaq glorianqa pakasqa hinan kasharan. Chaytan qankunallaman clarota yachachishaykichis. Noqapi mana creeyta munaq runakunamanmi ichaqa, kay ejemplokunallawan yachachini, 12saynapi ñawinku qawashaqtinpas ama rikunankupaq, ninrinku uyarishaqtinpas ama entiendenankupaq. Sichus paykuna rikunkuman otaq uyarinkuman chayqa, huchankumanta wanakuspan Diosman kutirikunkuman perdonasqa kanankupaq, nispa. 13Jesusqa discipulonkunatan nillarantaq: —¿Qankunapas manachu entiendenkichis kay ejemplowan yachachisqaykunata? Chayri, ¿imaynataq entiendewaqchis wakin yachachisqaykunatarí? 14Chay mukhu t'akaq runaqa Diospa palabranta willakuqmi. 15Ñan patakunaman urmaq mukhuqa rikch'akun, allin willakuykunata uyarishaspa, rumi sonqo runakunamanmi. Ichaqa chay willakuy uyarisqankutan diablo hamuspa paykunamanta qechun mana ni imatapas entiendenankupaq. 16Ranra-ranraman urmaq mukhuqa rikch'akun, Diospa palabranta uyarispa kusisqallaña chashkikuq runakunamanmi. 17Ichaqa mana allinta creespankun paykunaqa chay mukhu wiñamuq hina, hawallapi saphiyoq kaspanku, pisi tiempollapaq Diospi creenku. Hinaspan sasachakuy, hinallataq qatikachasqa kana p'unchawkuna chayamuqtin Diosmanta karunchakunku. 18Kishka-kishka ukhuman urmaq mukhuqa rikch'akun, Diospa palabranta uyariq runakunamanmi. 19Ichaqa paykunaqa aswan qapaq kayta munaspankun afanasqallaña qolqe mashkaypi purinku; hinallataq kay pachapi tukuy kusikuykunallapi kawsankupas. Chaymi paykunaqa chaykuna ruwasqankuwan Diospa palabrantaqa sonqonkumanta chinkachispa, mana ruruchinkuchu. 20Ichaqa allin wanu allpaman urmaq mukhuñataqmi rikch'akun, Diospa palabranta tukuy sonqonkuwan chashkikuq runakunaman. Paykunan ichaqa Diospa palabranta allinta kasukuspa, kusikuy sonqonkuwan Diosta qatikunku. Chaymi paykunaqa chay allin allpaman urmaq mukhu hina kanku. Hinaspan sumaqta wiñaspa, rurunkupas kinsa chunkata, wakintaq soqta chunkata, wakinñataq pachaqta ima, nispa. 21Jesusqa nillarantaqmi khaynata: —Mecherota ratachispari, ¿churawaqchishchu huk cajonpa pachanman otaq puñunaykichis catrepa pachanman? ¡Manan! Chay ratashaq mecherotaqa alayri alto patamanmi churana, chaymanta allinta k'anchamunanpaq. 22Saynan llapallan tukuy ima pakasqa kaqkunapas, hinallataq secretollapi kaqkunapas, yachasqa kanqa. 23¡Sichus cheqaqtapuni ninriyoq kankichis chayqa, allintayá uyariychis kay nisqaykunata! nispa. 24Chaymantan Jesusqa nillarantaq: —Qankunaqa kay nisqaykunatayá allinta uyariychis. Imaynatan qankuna runamasiykichiswan ruwankichis, saynatan Diospas qankunawan ruwanqa. Hinaspapas Diosqa qankunamanqa aswan mastaraqmi qosunkichis. 25Pipas Diospa yachachikuyninta allinta uyarinqa chayqa, Diosmi payman astawanraq yachayta qonqa. Ichaqa Diospa palabranta mana entiendey munaq runakunamantan, Diospuni qechunqa pisilla yachasqankutapas, nispa. 26Jesusqa nillarantaqmi: —Diospa gobiernasqan sumaq glorianqa rikch'akun, chakrapi mukhu t'akaq runamanmi. 27Chay mukhu t'akaq runaqa, manan yachanchu chay mukhu imaynatas wiñamusqantaqa, puñushaqtinchus icha rikch'ashaqtinchus, tutachus icha p'unchawchus chaytaqa. 28Aswanmi chay allpa ukhupi mukhuqa kikillanmanta wiñamun. Hinaspan wiñasqanman hina espigan. Chaymantataq ruruspa poqon. 29Chay espiga poqoruqtintaqmi, chay mukhu t'akaq runaqa, ishunawan kuchuspa, cosechan, nispa. 30Jesusqa nillarantaqmi: —Diospa gobiernasqan sumaq gloriantari, ¿imawantaq comparasunman? ¿Ima willakuywantaq yachachisunman? 31Diospa gobiernasqan sumaq glorianqa mostaza mukhu hinan. Chay mostaza mukhu tarpusqankuqa, llapallan mukhukunamantapas aswan más uchuychallan. 32Ichaqa wiñaramuspantaqmi huertapi wakin plantakunamantapas aswan más hatun ramasapa sach'a hinamanraq tukun. Chaymi pichinkukunapas hamuspanku, ramankunapi thapachakunku. Hinallataq llantukunku ima, nispa. 33Jesusqa ashka ejemplokunawanmi Diospa palabranmanta runakunaman yachachiran, entiendesqankuman hinalla. 34Jesusqa imata yachachispapas ejemplokunawanpunin yachachiran. Ichaqa discipulonkunawan sapallankupi kaspanqa, llapallan yachachikuytan paykunamanqa allinta entiendechiran. 35Jesusqa chay p'unchaw tardeykuytañan discipulonkunata niran: —Hakuchiyá laguna qochapa waq law chimpanman, nispa. 36Hinaspan chaypi llapallan runakunata despediratamuspa, Jesusqa wichasqan botepi discipulonkunapiwan kushka, laguna qochapa waq law chimpanman riranku. Saynallataqmi wakin runakunapas huk botekunapi riranku. 37Chaymi chay botepi rishaqtinku, qonqayllamanta nishuta wayra-wayramuran. Hinaqtinmi laguna qochapi unupas qallchikamuspa, risqanku boteman hunt'ayta qallarimuran. 38Ichaqa Jesusñataqmi, chay risqanku botepa qepa lawninpi sawnayukuspa puñusharan. Hinaqtinmi discipulonkunaqa altota qaparispa, Jesusta rikch'achispa niranku: —¡Yachachikuq, yaqañan chinkaykushanchishña! ¿Manachu qanmanri ni imapas qokusunkí? nispanku. 39Chaymi Jesusqa hatarimuspa, chay wayrata hinallataq laguna qochapi unutawan thañinanpaq kamachiran. Hinaqtinmi kasqan ratolla wayrapas, hinallataq unupas thañipuran. 40Chaymantañataqmi Jesusqa discipulonkunata niran: —¿Imanaqtintaq qankunari nishu mancharisqallaña kashankichís? ¿Manachu noqapi confiankichís? nispa. 41Hinaqtinmi chaypi llapallan kaq discipulonkunaqa anchata admirakuspanku, paykunapura parlanakuranku khaynata: —¿Pitaq kay runari, wayrapas unupas kasunanpaqrí? nispanku.


text: 1Ama runaspa ñawpaqellampichu cheqan kajta ruwaychej, paykunawan rikuchikunallaykichejpajqa; ajinata ruwajtiykichejqa, mana t'inkaykichej kanqachu janaj pachapi kashaj Tataykichejpa ñawpaqempi. 2Chayrayku qolqeta wajchasman qospaqa, ama cornetata ñawpaqeykipi waqachiychu, imaynatachus puraj uya runas sinagogaspi, callespi ima ruwanku runaswan allin qhawasqa kanankurayku, jinataqa. Cheqatapuni niykichej: Ñapis paykunaqa t'inkayojña kanku. 3Chayrayku wajchasman imallatapis qoshajtiyki, ama yachachunchu lloq'e makiyki imatachus paña makiyki ruwasqanta. 4Wajchasta pakayllamanta khuyay, jinataj pakaypi khuyasqaykita rikusoj Tatayki t'inkachisonqa. 5Diosmanta mañakuspaqa, ama puraj uyas jina kaychejchu. Paykunaqa sayaykukuspa, Diosmanta mañakunku sinagogaspi, plaza esquinaspi ima, runaswan rikuchikunankupaj. Cheqatapuni niykichej: Ñapis paykunaqa t'inkayojña kanku. 6Qanrí Diosmanta mañakunaykipajqa, cuartoykiman yaykuy; punkuykita wisq'aykamuspataj, pakaypi Tataykimanta mañakuy. Pakaypi mañakusqaykita rikusoj Tataykitaj t'inkaykita qosonqa. 7Diosmanta mañakuspaqa, ama kutipakuspa ashkhata parlaychejchu Diosta mana rejsejkuna jinaqa. Paykunaqa yuyanku uyarichikunankuta ashkhata parlasqankurayku. 8Ama qankunaqa paykuna jina kaychejchu. Tataykichejqa yachanña imaykichejchus pisisqanta, manaraj paymanta mañakushajtiykichej. 9Chayrayku qankunaqa kay jinata mañakunkichej: Janaj pachapi kashaj Tatayku, sutiyki jatunchasqa kachun. 10Reinoyki jamuchun, munayniykitaj ruwasqa kachun, imaynachus janaj pachapi, ajinallatataj kay pachapipis. 11Sapa p'unchay t'antaykuta kunan qowayku. 12Juchasniykuta pampachapuwayku, imaynatachus noqaykupis contraykupi juchallikojkunata perdonapuyku, ajinata. 13Amataj saqeychu juchaman tanqasqa kanaykuta, astawampis, jark'awayku sajramanta, imaraykuchus Qampatamin reino, atiy, jatunchasqa kay ima, wiñaypa wiñayninkama. Ajina kachun. 14Sichus contraykichejta juchallikojkunata perdonankichej chayrí, ajinallatataj janaj pachapi kashaj Tataykichejpis juchasniykichejta pampachanqa. 15Runas contraykichejta juchallisqankutachus mana perdonankichej chayqa, Dios Tataykichejpis manallataj juchasniykichejta pampachanqachu. 16Ayunaspaqa, ama llakisqa kaychejchu, puraj uyas jinaqa; paykunaqa uyasninkuta uj jinayachinku ayunasqankuta runasman yachachikunankupaj. Cheqatapuni niykichej: Ñapis paykunaqa t'inkayojña kanku. 17Qanrí, ayunaspaqa, umaykita ñajch'akuy, uyaykitapis mayllakuy. 18Ama ayunasqaykita runas yachachunkuchu; pakaypi kashaj Tatallayki yachachun. Jinataj pakaypi ayunasqaykita rikusoj Tatayki t'inkaykita qosonqa. 19Ama kay pachapeqa qhapajyayta munaspa, kapuyniykichejta tantaychejchu, maypichus thuta k'utun, tukuy imapis qhorwariyapun, suwaspis perqasta jusk'uspa suwanku, chaypi. 20Astawanqa, tukuy kapuyniykichejta janaj pachapi tantaychej. Chaypeqa mana thutapis ni ismuypis tukuchinchu, nitaj suwas kanchu jusk'uspa suwanankupaj. 21Maypichá kapuyniykichej kashan, chayllapitaj sonqoykichejpis kanqa. 22Ñawiykeqa k'anchay jina cuerpoykipaj. Ñawiyki allin kajtenqa, tukuy cuerpoykipis k'anchayniyoj kanqa. 23Ñawiykitajchus mana allin kanman chayqa, tukuy cuerpoyki laqhapi kanqa. Chay qampi kashaj k'anchaytajchus laqhayapunman chayqa, imayna yana laqhapunitaj kanman chay laqhari. 24Mana pipis atinchu iskay patronesta ujllapi sirviyta, imaraykuchus ujninta chejnenqa, ujnintataj munakonqa; chayrí, ujninman k'askakonqa, ujnintataj qhesachanqa. Mana atinkichejchu ujllapi sirviyta Diosta, qhapaj kaytawan. 25Chayrayku niykichej: Ama phutikuychejchu kawsayniykichejmanta, mikhunaykichejmanta, ujyanaykichejmanta ima; amallataj phutikuychejchu imawanchus p'achallikunaykichejmantapis. Kawsayqa mana mikhunallapichu kashan, nitaj cuerpopis p'achallamantachu. 26Qhawariychej phawaykachaj p'isqosta. Paykunaqa mana tarpunkuchu, nitaj ruthunkuchu, nillataj pirwaspipis jallch'ankuchu. Chaywampis janaj pachapi kashaj Tataykichej paykunataqa mikhuchin. Manachu qankunaqa aswan munasqa kankichej p'isqosmanta nisqaqa? 27Mayqentaj qankunamanta anchata phutikuspapis, atinman uj t'ajllullatawampis sayayninman yapaykuyta? 28Imaraykutaj p'achamanta llakikunkichejri? Qhawariychej campo t'ikastapis, imaynatachus wiñasqankuta. Chaykunaqa mana llank'ankuchu, nitaj phushkankuchu. 29Cheqatapuni niykichej: Salomonpis tukuy qhapaj kaynimpi, manapuni ujnin t'ika jinallapis p'achallikorqachu. 30Chay campo qhora, kunan p'unchay kashan, q'ayataj hornoman wijch'usqa, chay qhoratapis Diosqa k'achituta p'achallichin. Pisi creeyniyoj runas. Manachu qankunapajqa aswan sumajtaraj ruwanqa? 31Chayrayku, ama phutikuychejchu: Imatataj mikhusun? Imatataj ujyasun? Chayrí imawantaj p'achallikusun? nispa. 32Diosta mana rejsej runasqa chay imasllata anchata mask'anku. Janaj pacha Dios Tataykichejrí yachanña chay tukuy imamanta pisichikusqaykichejta. 33Ñawpajtaqa Diospa reinonta, cheqan kaynintawan mask'aychej, chay tukuy imatataj yapata jina Dios qosonqachej. 34Ama phutikuychejchu ari, q'aya p'unchaymanta, imaraykuchus q'aya p'unchayqa pay kikinmanta llakiyniyoj. Sapa p'unchaypa llakiynenqa chay p'unchayllapaj kachun.


text: 1Chaycunacta niyculmi Jesus Galileapïta Jordan mayup chimpanćhu pasalcuyä Judea-läduman licula. 2Chayman alli-alli nuna atïcunäćhu ishyäcunätam Jesus lluy sänachila. 3Ñatac chayćhu ishcay-quimsa fariseocunam Jesusta quiquinpa limayllanwan palpachinanpä tapupäcula: “¿Juc nuna walminwan imallapïtapis laquinacunanpä cäsu canchun?” nil. 4Nipäcuptinmi Jesus: “¿Manachun lïgipäculanqui Diospa isquirbishanćhu ‘Allaycuycäćhu Tayta Dios walmi carilla cananpämá lulala’ nil nishanta? 5Jinaman jucćhüpis niyantacmi: ‘Chaymi mamanta, taytanta caćhaycul walminwan jucllaña capäcun'a’ nil. 6Chayurá manañam ishcaychu, sinu'a jucllayllañam. Chaynu quiquin Dios jucllachäśhancäta nunacunaca manam laquinanchu” nin. 7Niptinmi fariseocunaca: “Chayurá ¿imapïtan-nila Moisespa camachicuyninćhu ‘Laquinacuchun juc papilta lulanacuycul’ niyan?” nin. 8Niptinmi: “Awquilluyquicunapïpis pasaypi nuna-cama capäcuptiquim Moises chaynüta isquirbila, masqui allaycuyninćhu chaynu mana captinpis. 9Ya'añatacmi ichá nipäcuc: walmin mana mansibacuyaptin yan'alpi laquiculcul cuscäcá mansibädumanñamari muyülun. ˻Chaynütac chay jitaśha walmiwan cuscäcäpis mansibädumanñatacmi muyun˼” nin. 10Chayćhu yaćhapacünincunañatacmi nila: “Chaynu captin'a ¿imapätan chayurá casaracuchwan? Chaynu lulanantá aśhwanpaćh mana casaraculcanmanchu” nil. 11Niptinmi: “Cay yaćhachicuy manam lluypächu, sinu'a quiquin Tayta Dios unanchaycuśhancunallapämi. 12Chaymi imaymanap mana casaraculcanchu. Waquinnincunam nasïdunpïña unanchaśha mana casaraculcänanpä. Waquinnincunam capachicälälisha capäcun. Waquincunañatacmi Diosllacta sirbiy munayninwan mana imaypis casaraculcanchu. Caynu cawsayta munäcá chaynu-ari sumäpa cawsapäcuchun” nin. 13Chaypïtam Jesusman puśhapämula uchuchä chulincunacta, umanman maquinta ćhulaycul Diosta mañacapunanpä “allin cawsayniyu cachun” nil. Yaćhapacünincunañatacmi ichá mićhacücuyalcan. 14Chaymi Jesus: “Ama mićhacuychu; jina śhapämuchun. Cay uchuchäcunanuy cäcunapämi Diospa gubirnun'a” nila. 15Nilculmi uchuchäcunap umanta yataycul Diosta mañacuycul licula. 16Chaypïtam Jesusman juc aśhuycamul nin: “Allin yaćhachicü Taytay, ¿imactatan lulalläman wiñay simpri cawsaycäman yaycunäpä?” nil. 17Niptinmi Jesus: “¿Imapïmi ‘allin’ nimanqui yaćhachicülla cayapti'a? Allincá Diosllam. Ñatac chay wiñay simpri cawsaycäman ćhayta munal'a camachicuymannuy cawsaycuy” nin. 18Niptinmi müsuca: “¿Mayannincunamannuy?” nin. Niptinmi: “ ‘Amam nunacta wañuchinquichu, mansibacunquichu, suwacunquichu, casquicunquichu. 19Jinaman taytayquita mamayquita tuqui allinpa licay, nuna-masiquitapis quiquiquitanuy cuyacuywan licaycuytac’ nil nishancunämannuy” nin. 20Niptinmi müsuca: “Caycunallamannu'a uchucllapïmi cawsayculá. ¿Imallá lulaycuná cayanlätan?” nin. 21Niptinmi Jesus nila: “Sumä allin cayta munal'a, lluy ima cäniquitapis lanticulcul llapa wacchacunaman aypuycamuy. Chayta lulal'a janay pachäćhu sumä cäniyümi canqui. Chaylämi śhamul atimanquiman” nin. 22Ñatac chay müsu alli cäniyu calmi nishanta uyalïlul sumä llaquisha licula. 23Chaymi Jesus yaćhapacünincunacta nila: “Rasunpa, sumä cäniyu rïcu nuna Diospa gubirnunman yaycunanpä sasa-sasam. 24Rasunpa Diospa gubirnunman cäniyu nuna yaycunantá aśhwanpa juc camïllu uywapis awjap linlinpa pasälunmanlämi” nil. 25Niptinmi yaćhapacünincuna licapayllaman camäśha: “Chaynu captin'a ¿mayantá salbacunman?” ninaculcäla. 26Nipäcuptinmi Jesus licapaycul: “Nunacunapá caycuna mana atipänam. Diospämi ichá imapis atipäna” nila. 27Niptinmi Pedro: “Taytay, Ya'acunam ichá lluy imallätapis caćhaycul atiyalcac. Chayurá ¿imactatan ćhasquiycapäcuśhä?” nin. 28Jesusñatacmi: “Rasunpa, juc-pun lluy imapis muśhüman ticlacanancäćhu, ya'a Rasun Nunap Chulinca llapa munaynïwan mandacunäpä taycuptïmi, am atimänïcunapis taycaycälinqui Israelpa ćhunca ishcayniyu aylluncunacta licaycälinayquipä. 29Chaymi wasintapis, irmänuncunactapis, panincunactapis, mamantapis taytantapis, chulincunactapis, ütac ćhaclancunactapis ya'a-laycu caćhaycul atimäcunacá, paćhac cuti mastalämi ćhasquipäcun'a. Jinaman wiñay cawsaymanpis yaycun'alätacmi. 30Canan puntanninćhu cäcunämi ipaćhu licalipäcun'a; ñatac ipaćhu licaśhacunämi puntanninćhu caycälin'a.


text:
¿Imaynatan Qaypachwan wiña-wiñay kawsakuytaqa?
Tapukuy: ¿Imaynatan Qaypachwan wiña-wiñay kawsakuytaqa?
Kutichiy: Chuya qellqam qawachiwanchik huk sumaq wiñay kawsayman riq ñanta chay wiñay kawsayman challanapaqa puntatas riqsikuykumanchik Tayta Diosta mana kasuspa huchapakurusqanchiktas: “Llapallanchik huchallikuruspam Diospa suma-sumaq qayllanmanta karunchakurunchik” (Romanos 3:23). Lliwmi Tayta Diospa mana munayninkuna ruraq kanchik. Chaymi castigota merecenchik. Wiña wiñay Tayta Diospa contranpi lliw hucha pakuqmi kanchik chaymi wiñay castigotaqa merecenchik. Chuya qellqa nin: “Huchallikuypa pagonqa wañuymi. Diospa qowasqanchikmi ichaqa Señorninchik Cristo Jesuswan kuska wíñaypaq kawsakuy” (Romanos 6:23).
Chayraykum mana hucha riqsiq (1 Pedro 2:22), wiña-wiñaypaq Diospa churin Jesucristo runallarqa (Juan 1:1, 14) hisnaspa wañurqa huchanchikmanta paganampaq “ichaqa Diosmi kuyawasqanchikta qawachiwarqanchik huchasaparaq kach kaptinchikpas Cristo wañupuwasqanchikwan” (Romanos 5:8). Jesucristom chakatasqa wañurqa (Juan 19:31-42) ñoqanchikraykum huchanchikunata qepirqa (2 Corintios 5:21) hinaspam wañusqanmanta kimsa punchaw pasaruptin qatarimurqa (1 Corintios 15:1-4) chaywanmi payqa qawachiwanchik huchatawan wañuytaqa vencerusqanta “...hatun kuyapayakuyninman hina mosoqmanta nacechiwarqanchik, Jesucristopa kawsarimusqanwanmi confianzawan kawsachiwanchik” (1 Pedro 1:3).
Jesucristopi iñikusqanchikraykum rakikunanchik huchamantaqa hinaspam kutikunanchik Señor Jesucristoman salvaykuwanan chikpaq (Hechos 3:19). Sichu paypi iñuspa confiankusun cruzpi chakatachikuspa wañuyninwan huchanchikuna pagasqampi hinaptinga huchanchikmantam pampachasqa kasunchik hinaspam chaskisunchik Tayta Diosmanta hanaq pachapi wiña wiñay kawsakuyta. “Diosqa ancha-anchatam kuyarqa runakunata, chaymi sapallan churinta qomurqa pipas paypi iñiqqa manaña puchukasqa wiñaypaqña kawsananpaq” (Juan 3:16). “Jesusqa Señor kasqanta willakuspaykiqa chaynataq paypa Dios kawsachimusqanta tukuy sonqoykiwan creespaykiqa salvasqam kanki” (Romanos 10:9). Jesucristo chakatachikuspan rurasqallampi creeyllanchikmi wiñay kawsayma pusawaqninchik cheqaq ñanqa. “Favorninraykullam iñpitikichik Diosqa Salvaykusurqankichik, chayqa manam qamkunamantachu aswanqa mana imallapaq Diospa qosusqaykichikmi. Manataqmi imapas rurasqaykichikray kuchu chaynapi pipas mana alabakunanpaq” (Efesios 2:8-9).
Sichu qam Jesucristota Salvadornikipaq hina chaskikuyta munaptikiqa kaypim kachkan imayna orakunaykipaq. Yuyanaykim kay oracionkunaqa otaq huk oracionkunapas manam salvasunkichu ichaqa Señor Jesucristollapi confiakusqaykim huchaykimantaqa horqoykusunki. Kay oracionqa Tayta Diosman paypi iñikusqaykita nisqallaykim hinaspa Salvación qosusqaykimanta agradecikusqallaykim chaynaqa kaynata orakuy: “Dioslláy, riqsikunim qamta mana kasukus qanrayku huchallikurusqayta chaymanta castigo merecesqayta. Ichaqta Jesucristom chay castigoitaqa aparun, chaynapi paypi iñikusqanrayku ñoqaqa huchaymanta pampachasqa kanaypaq. Chaymi huchaymanta rakikuspay qampi confiankuni salvawanaykipaq. Dioslláy agradecekuykim suma sumaqta kuyawasqaykimanta hinaspa pampachaykuwaspayki wiñay kawsayta qoykuwasqaykimanta. ¡Amén!”.
¿Ñachutantiakurumkiña Señorñinchi Jesucristuta hatikuyta kaypi yachaykuspaykiman hinaqa? Chayna kayptinqa kay orayniqpi kaq botonta llapiykuy: “Ñoqa chaskini kunan Señor Jesusta”
Kutiriy Quechua simipi qallariy paginaman
¿Imaynatan Qaypachwan wiña-wiñay kawsakuytaqa?


text: 1Wata qallarikuy killapi israelitasqa tukuyninku Zin ch'in pampaman chayarqanku. Chantá, Cadespi jarakorqanku. Chaypeqa María wañuporqa, chay kikimpitaj p'amparqanku. 2Chaypi mana yaku kajtin, israelitasqa tantakuspa, Moisespaj, Aaronpajwan maytapuni rimarqanku. 3Chantá Moisesman nerqanku: Allin kanman karqa wakin israelitaswan khuska wañunayku, mayqenkunatachus Tata Dios wañuracherqa, chaykunawan khuska. 4Qankuna, imapajtaj Tata Diospa ayllun runasta kay ch'in pampaman pusamunkichejri? Qankunaqa uywasniykuwan khuskachu kaypi wañunaykuta munankichej? 5Imapajtaj Egiptomanta orqhomuwarqayku, kay chhika millayman pusamunawaykupaj? Kaypeqa mana imatapis tarpuyta atiykuchu; mana kanchu higo sach'as, uva sach'as, nitaj granadaspis. Yakullapis mana kaypeqa ujyanapaj tarikunchu. 6Jinapi Moiseswan, Aaronwan paykunamanta ithirispa, Dioswan Tinkukuna Toldo punkuman rerqanku. Chaypitaj k'umuykorqanku umankuta pampaman chayachinankukama. Chantá Tata Diospa jatun kaynimpa k'anchaynin paykunaj patankuman rikhurimorqapacha. 7Chaypi Tata Diosqa Moisesman nerqa: 8Kunanqa tojnuykita oqharispa, qanwan, Aaronwan israelitasta tantachiychej. Jinaspataj, paykuna rikushajtinku chhankata parlapayay, yakutaj llojsimonqa. Qan qhawashajtiykitaj, chhankamanta yakoqa phullchimonqa, jinamanta paykuna, jinataj uywasninkupis yakuta ujyanankupaj. 9Moisesqa, Tata Diospa ñawpaqempi kasharqa, chay tojnunta oqharerqa Tata Diospa nisqanman jina. 10Chaymantataj Moiseswan, Aaronwan runasta chhanka k'uchuman tantacherqanku. Chaypi Moisesqa runasman nerqa: Uyariychej kunanqa, rimajkuna: Kay chhankamantachu ujyanaykichejpaj yakuta orqhomusqayku? nispa. 11Chayta niytawan, Moisesqa tojnuta oqharispa, iskay kutita chhankata wajtarqa, yakutaj ashkha phullchimorqa. Ajinamanta runasqa yakuta ujyarqanku, jinallataj uywasninkupis. 12Chaywampis Tata Diosqa Moisesmanwan, Aaronmanwan parlaspa, nerqa: Qankuna Noqapi mana creesqaykichejrayku, nitaj israelitas rikushajtinku jatunchawasqaykichejrayku, kunanqa kay runasta mana pusaykunkichejchu, ima jallp'atachus qonayta nerqani, chayman, nispa. 13Chaymin Meriba juturi karqa, maypichus israelitas Tata Diospa contranta rimarqanku, chay. Chaypeqa Tata Dios may santo Dios kasqanta rikuchikorqa. 14Cadesmantapacha Moisesqa kachasta kacharqa, Edommanta reyman ninankupaj: Wawqesniyki israelitas nichimusunki: Qan allinta yachanki imaschus noqaykupaj kasqanta. 15Noqaykoj ñawpa tatasniyku Egiptoman riporqanku, chaypitaj unayta tiyakorqanku. Egipciostajrí chaypi mayta ñak'arichiwarqayku ñawpa tatasniykuta jina. 16Jina kajtenqa, Tata Diosmanta yanapayninta mañakorqayku. Paytaj waqasqasniykuta, llakiyniykuta uyarispa, uj angelninta kachamuwarqayku; ajinata Egiptomanta orqhomuwayku. Kunanqa Cades cheqapi kashayku, jallp'aykiwan tinkuypi. 17Kunanqa jallp'asniykinejta pasarichiwayku ari. Noqaykoqa mana chajras chawpintachu, nitaj uva sach'asniyki chawpintachu pasasqayku, nitaj yakusniykitapis ujyasqaykuchu. Noqaykoqa jatun ñanninta cheqanta risqayku mana pantaspa ni lloq'eman, nitaj pañaman jallp'asniykita pasanaykukama, nispa. 18Edommanta reyrí paykunaman kuticherqa: Qankunaqa jallp'aynejta mana pasawajchejchu. Rikhurimojtiykichejkama, soldadosniywan llojsimusaj qankunawan maqanakoj, nispa. 19Israelitastaj nerqanku: Noqaykoqa jatun ñanninta cheqanta pasapusqayku. Sichus noqayku, chayrí uywasniyku yakusniykichejta ujyanqanku chayqa, pagapusqayku. Noqaykoqa jallp'aykita pasayllata munayku, nispa. 20Edommanta reytajrí paykunaman kuticherqa: Qankunaqa mana pasawajchejchu, nispa. Chaymantataj payqa israelitaswan maqanakoj llojserqa sumachaj soldadosninwan, sumaj wakichisqaswan, 21jallp'ankunejta amapuni pasachinankupaj. Chaymanta israelitasqa waj ñanta jap'irerqanku. 22Chay Cadesmanta tukuynin israelitas Hor nisqa orqonejman jap'irerqanku. 23Edom jallp'a kantupi kashajtinku, Tata Diosqa Moisesmanwan, Aaronmanwan nerqa: 24Aaronqa wañuponqa, manataj yaykonqachu, ima jallp'atachus israelitasman qonayta nerqani, chayman, imaraykuchus qankunaqa kamachisqasniyta mana kasuwarqankichejchu, Meriba nisqa juturi yaku kantupi kashaspa. 25Qan, Moisés, Aaronta churin Eleazartawan Hor nisqa orqoman pusay. 26Chaypi Aaronmanta sacerdote p'achasninta lluch'uspa, chayta Eleazarman p'achallichiy. Aarontaj chaypi wañuponqa, nispa. 27Moisesqa chayta ruwarqa, Tata Dios payman kamachisqanman jina. Tukuy israelitaspa qhawanantataj Hor nisqa orqoman wicharerqanku. 28Chaypi Moisesqa Aaronmanta sacerdote p'achanta lluch'uspa, churin Eleazarllamantaj churaykorqa. Chay Hor nisqa orqopi Aaronqa wañuporqa. Moiseswan Eleazerwantaj chay orqomanta urayk'aporqanku. 29Israelitasqa Aarón wañupusqanta yachaspa, maytapuni waqarqanku kinsa chunka p'unchaykunata.